PODCAST KLIKKlik: Google má za sebou tri roky, ktoré firmu pravdepodobne navždy zmenili

Komentovaný prehľad technologických správ.

Každú sobotu ráno výber najdôležitejších technologických správ týždňa e-mailom. Prihláste sa zadarmo na odber newslettra: sme.sk/klikmail Čo sa dialo v Google za posledné 3 roky? Magazín Wired priniesol veľkú reportáž o dianí vnútri firmy internetového giganta. Opisuje v nej, čo všetko sa dialo nástupom Donalda Trumpa do prezidentského úradu, a ako to rozdelilo aj zamestnancov Google, aj keď drvivá väčšina z nich sú demokrati. Jedným zo spúšťačov napätia bola správa, ktorú firma zverejnila v roku 2015, hovorila o zložení zamestnancov. Vyše 80 percent zamestnancov Google vtedy tvorili muži. Manažment firmy povedal, že podnikne kroky, aby to bolo vyrovnané a priestor dostali ženy aj menšiny. Práve toto povzbudilo jedného inžiniera, Jamesa Damorea, napísať úvahu o tom, že ženy nie sú geneticky dobré inžinierky a odvolával sa pritom na rôzne pochybné štúdie. Keď sa tvrdenia dostali na verejnosť, Google mu dal výpoveď, na čo sa za Damorea postavili krajne pravicové a alternatívne prúdy, čo vyústilo až do konšpiračnej teórie, ktorú šírili aj republikánski politici - začali opakovať, že Google cenzuruje konzervatívne názory. Reportáž opisuje atmosféru vo firme, ktorá si zakladala na slobodnom prejave zamestnancov, ktorých dokonca vyzývala, aby kritizovali manažment. Počas posledných rokov vzniklo niekoľko interných petícií, ktoré podporili tisíce zamestnancov. Týkali sa rôznych záležitostí, no dnes sa ukažuje, že takéto ťaženie vnútri firmy nie je už podporované. Najskôr zamestnanci protestovali voči tomu, aby Google vyvíjal umelú inteligenciu pre Pentagon a americkú armádu. Potom to boli výhrady voči návratu do Číny, čo by znamenalo mať cenzurovanú verziu vyhľadávača. Neskôr sa prevalili škandály o sexuálnom zneužívaní zakladateľa Androidu (Andy Rubin) a iných vysoko postavených manažérov, ktorí odišli s miliónovými odmenami a všetko sa zakrylo. To vyvolalo viaceré protesty zamestnancov. Všetko eskalovalo tento rok, keď mnohí organizátori protestov odišli alebo boli odídení a manažment sa prestal zaujímať o kritické názory svojich zamestnancov. (WIRED) Čo sa stane, keď vás Apple vymkne? IT manažér magazínu Quartz po kúpe falošného darčekového poukazu do iTunes dostal oznam, že jeho účet bol navždy zrušený, lebo chcel podviesť Apple. V reportáži opisuje svoje dvojmesačné úsilie vrátiť sa do ekosystému, v ktorom minul desiatky tisíc dolárov. Stal sa na ekosystéme Apple závislý - mal na ňom postavenú smart domácnosť, aj v ňom pracoval. Ako poučenie pre ostatných píše upozornenie, čo sa môže stať, ak niekto nedodrží pravidlá. Tiež dodáva, že ho to prinútilo zamyslieť sa nad zatvoreným ekosystémom Apple (walled garden) a vyskúša Android. Samozrejme, rovnaká otázka platí pri všetkých veľkých technologických firmách - sú používatelia pripravení na to, keby im zrušil účet Google, Facebook, Amazon alebo Microsoft? (Quartz) Ďalší škandál Facebooku. Sociálna sieť používala tretie strany, ktoré prepisovali hlasové správy používateľov v službe Messenger. Facebook stihol zverejniť vyjadrenie, že už “vyše týždňa” toto nerobí. Problém je, že sociálna sieť nikde v podmienkach neuvádza, že hlasové správy môžu kontrolovať a prepisovať aj ľudia. Podobnému škandálu čelili aj Apple, Amazon, Google a nedávno aj Microsoft. Niektoré z firiem s týmito praktikami prestali, iné to priznali a ponúkli používateľom možnosť z programu vystúpiť. Prečo to robili? Sledovali nás? Nie, technologické firmy nás nešpehovali, aby o nás mali viac informácií. Prepisovanie hlasových správ alebo konverzácií s hlasovými asistentmi používali technologické firmy na vylepšenie softvéru a overovali si tak jeho presnosť. Problémom je, že sa o tom zabudli zmieniť používateľom. Ľahostajný a laxný prístup k dátam používateľom len prehlbuje u ľudí nedôveru k nim. (Bloomberg) Ak chcete vedieť, ako si z ktorej služby zmazať svoje nahrávky, kolegovia zo technologickej redakcie pripravili návod. (SME Tech) Moderný smartfón možno vymyslel Apple, ale za smartfónovú revolúciu vo svete je zodpovedný Android. Približne 80 percent majiteľov smartfónov má totiž Android. Príbeh Androidu aj ťaženie Steva Jobsa zničiť ho opisuje vo svojom texte Shira Ovide. (Bloomberg) Amazon Publishing je vydavateľstvo, ktoré ročne vydá cez tisíc titulov. Za všetkým, čo robí Amazon treba hľadať dáta. Presne poznajú, čo ľudia chcú čítať a to aj vydávajú. A autori k nim idú, lebo ich knihy potom čítajú milióny ľudí. Dokonca si pochvaľujú, že ich veľmi rýchlo editujú a vydávajú. (The Atlantic) Najlepšie bezdrôtové slúchadlá podľa magazínu Wired. Napríklad Airpods od Apple do top 10 ani nezahrnuli. (WIRED) Samsung predstavil Galaxy Note 10. Magazín The Verge má videorecenziu, v ktorej ho hodnotí. (SME Tech) Najlepšie laptopy podľa magazínu The Verge. Na prvom mieste odporúčajú Dell XPS 13, pre používateľ Mac OS systému zas Apple MacBook Pro z roku 2019. (The Verge) Európske startupy na dodávky jedla. Magazín Sifted zhrnul pohyby na tomto trhu (Just Eat a Takeaway.com sa spájajú) a ukazuje na grafoch a mapách, aké startupy figurujú v ktorých krajinách. (Sifted) Snapchat predstavil nové luxusné okuliare s kamerami za viac ako 300 dolárov. (The Verge) Sociálne siete necenzurujú konzervatívcov, hoci o tom budeme pred voľbami počúvať, píše Filip Struhárik, ktorý sa pozrel aj na existujúce štúdie. (Denník N) Rekord pre Disney. Štúdio Walta Disneyho, dnes už obrovská korporácia, má za sebou tohtoročný rekord a rok ešte neskončil. Už päť snímkov štúdia prekročilo tržby cez jednu miliardu amerických dolárov. Konkrétne ide o Toy Story 4, Captain Marvel, Avengers: Endgame, The Lion King a Aladdin. Očakáva sa, že aj filmy Star Wars: The Rise of Skywalker a Frozen 2 prekročia miliardovú hranicu a Disney bude mať absolútny rekord. (Deadline) Kvartálne výsledky Japonskí výskumníci predstavili robotický chvost, ktorý by mohol balansovať napríklad starších ľudí pri chôdzi. Chvost sa automaticky hýbe opačným smerom ako sa človek nakláňa, aby vyrovnal váhu. (Reuters) Napíšte nám na klik@sme.sk, prípadne do skupiny na Facebooku. Môžete nás tiež podporiť kúpou predplatného. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Rozhovory ZKH je diskusná relácia Zuzany Kovačič Hanzelovej na aktuálne politické aj spoločenské témy. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Novou 50-eurovkou už môžeme platiť. Pozrite si, ako vyzerá

V novej verzii vydala eurobanka už aj päť-, desať- a dvadsaťeurovky.

BRATISLAVA. Novú 50-eurovú bankovku ukázala Európska centrálna banka ešte v júli vlaňajšieho roka. Po necelom roku ju púšťa do obehu. Nová verzia bankovky má byť ťažšie falšovateľná. Podľa eurobanky je práve 50-eurovka najviac falšovanou bankovkou. Päťdesiatka na bankovke bude po novom smaragdová, pričom má pri rôznych uhloch meniť farbu. Okrem toho pribudnú aj ďalšie ochranné prvky. Európska centrálna banka vydala v novej, bezpečnejšej verzii už aj päť-, desať a dvadsaťeurovky. Pozrite si aj ostatné eurobankovky, ktoré vyšli v novej, bezpečnejšej verzii.


V obchode chytili ženu s deviatimi kilami čokolády, skrývala ich pod sukňou

Polícia v nemeckom Brunswicku rieši kuriózny prípad.

BRUNSWICK. Milovníci čokolády, alebo zlodeji? Nemecká polícia rieši kuriózny prípad. V nemeckom Brunswicku prichytili v supermarkete ženu, ktorá pod sukňou ukrývala až deväť kilogramov čokolády. Informáciu priniesol nemecký server welt.de. Privolaná polícia zadržala aj muža, ktorý ju čakal v aute neďaleko obchodu. Vo vozidle pritom objavili ďalších 50 kíl čokolády. Úrady teraz zisťujú, či sa pár snažil čokoládu ukradnúť, alebo kúpiť a ide iba o veľkých milovníkov tejto pochutiny.


SZĽH odmieta úľavy voči Slovanu a vysvetlil proces udeľovania licencií

Slovan sa po konci v KHL prihlásil do Tipsport Ligy.

BRATISLAVA. Slovenský zväz ľadového hokeja (SZĽH) vo štvrtkovom stanovisku priblížil proces a podmienky udeľovania licencií na pôsobenie v nasledujúcej sezóne Tipsport Ligy. Reagoval tak na nepresné informácie, ktoré sa objavili v médiách, o údajných ústupkoch zo strany SZĽH voči klubu HC Slovan Bratislava, o zmenách v smernici o udeľovaní licencii a o podmienkach, ktoré musia kluby splniť na získanie licencie na štart v najvyššej súťaži. Slovan sa po konci v KHL prihlásil do Tipsport Ligy 2019/2020, no na návrat do nej musí splniť viacero podmienok, medzi nimi najmä vyrovnať svoje dlhy voči bývalým hráčom či realizačnému tímu. Predstavenstvo spoločnosti Pro-Hokej začiatkom júla neodporučilo Ligovej rade udeliť Slovanu licenciu do TL, no ako informuje v stanovisku SZĽH, keďže Pro-Hokej už nie je riadiaci orgán súťaže, jeho odporúčania k Výkonnému výboru zväzu sú bezpredmetné. SZĽH ďalej oznámil, že kluby, ktoré žiadajú licencie, nemuseli do konca 30. júna vyrovnať všetky svoje záväzky. Do tohto dňa mali povinnosť zaslať súpis záväzkov, ktoré majú a v prípade, že v správe uviedli, že majú dlhy, do 7. augusta sú povinné informovať riadiaci orgán súťaže o ich plnení. "Slovenský zväz ľadového hokeja prebral od 1. 6. 2019 riadenie najvyššej hokejovej súťaže od Pro-hokeja a.s. Riadiacim orgánom Tipsport ligy sa tak stala Ligová rada SZĽH. V súvislosti s týmito zmenami prijal Výkonný výbor SZĽH zmeny v licenčnej smernici za účelom zosúladenia licenčných podmienok Pro-hokeja. Zmenilo sa teda športovo-technické riadenie súťaže a zväz musel upraviť licenčné podmienky, aby boli v súlade s podmienkami, ktoré museli dovtedy kluby splniť podľa podmienok Pro-hokeja. Tento krok nebol nečakaný. Práve naopak. V súvislosti so zmenami, ktoré nastali, bol nevyhnutný a dlho očakávaný. Zväz pripravoval smernicu od dňa prebratia súťaže. Je mylná informácia, ktorá sa šíri, že kluby museli vyrovnať všetky svoje záväzky do 30. 6. Do tohto termínu museli kluby zaslať súpis záväzkov, ktoré majú. (Ligová rada, ako riadiaci orgán však môže určiť aj neskorší termín.) V prípade, ak kluby v Správe uviedli, že majú záväzky, do 7. 8. sú povinné informovať riadiaci orgán súťaže o ich plnení. Licenčný orgán, ktorým je Výkonný výbor SZĽH, bude následne rozhodovať o tom, či akceptuje alebo neakceptuje splnenie podmienok na udelenie licencie. Odporúčacie stanovisko, či udeliť alebo neudeliť licenciu klubu, vydáva Ligová rada SZĽH, ako riadiaci orgán najvyššej súťaže. V minulosti to vykonával Pro-hokej, ale od 1. 6. 2019 už Pro-hokej nie je riadiaci orgán. Jeho odporúčania smerom k Výkonnému výboru SZĽH, ktoré sa šíria médiami, sú bezpredmetné. Licenčný orgán bude na svojom zasadnutí starostlivo a individuálne posudzovať každú jednu žiadosť o udelenie licencie a podmienky bude podrobne skúmať, a to aj na základe odporúčania riadiaceho orgánu - Ligovej rady. V minulosti, napríklad v prípade klubu MHC Martin, sa stalo, že riadiaci orgán (v tom čase ešte Pro-hokej) neodporučil Výkonnému výboru SZĽH udeliť klubu licenciu pre vysoké záväzky. Ďalším príkladom je HK Poprad, ktorý vlani dostal licenciu na základe odporúčania riadiaceho orgánu, ale len podmienečne, a až po splnení podmienok, im bola licencia udelená. Vždy sa však o licenciách rozhodovalo na zasadnutí Výkonného výboru SZĽH až v priebehu augusta. Model súťaže určuje športovo-technické parametre súťaže ale neurčuje počet účastníkov v súťaži. Počet určuje licenčný orgán, teda Výkonný výbor SZĽH. Podľa nových pravidiel platí, že Ligová rada SZĽH stanoví model súťaže na príslušnú sezónu 30 dní pred začiatkom súťaže, a nie 2 mesiace, ako to bolo pôvodne. Táto zmena je však logická, vzhľadom k tomu, že je nemožné určiť model súťaže, pokiaľ nepoznáme počet účastníkov. Keď licenčný orgán určí počet účastníkov, bude možné určiť aj model súťaže. Cieľom tejto zmeny bolo zosúladiť jednotlivé termíny. Je pravda, že Výkonný výbor SZĽH zvýšil aj počet licencií, ktoré zväz môže vydať pre extraligu z 12 na 13 družstiev. V tomto roku sa do súťaže extraligy seniorov totiž prihlásilo 13 družstiev. Počet licencii sa preto formálne zvýšil na 13, to však neznamená, že všetkým bude udelená licencia na štart v súťaži. Zatiaľ nie je známe, koľko klubov splní licenčné podmienky. O splnení podmienok a udelení licencie bude rozhodovať licenčný orgán, ktorým je Výkonný výbor SZĽH."


Vo veku 98 rokov zomrela legendárna kubánska baletka Alicia Alonsová

HAVANA. Kubánska tanečná legenda a choreografka Alicia Alonsová zomrela vo štvrtok vo veku 98 rokov. Informovala o tom tlačová agentúra AFP s odvolaním sa na vyhlásenie Kubánskeho národného baletu (BNC), ktorý zosnulá umelkyňa založila. Alonsová bola jedinou latinskoamerickou tanečnicou, ktorá dostala honorárny titul "prima ballerina assoluta" - ojedinelé ocenenie udeľované najvýznačnejším baletkám svojej generácie. Od roku 1894 sa tejto pocty dostalo iba 13 ženám. Umelkyňa zomrela v nemocnici v Havane. Alonsová založila medzinárodne uznávaný BNC v roku 1948 a zosobňovala kubánsky umelecký program pod komunistickou vládou Fidela Castra. Dohľad nad BNC udržiavala napriek takmer úplnej slepote aj po prekročení svojej deväťdesiatky. Alonsová bola zároveň v 40. a 50. rokoch členkou Amerického baletného divadla (ABT) v New Yorku, pričom sa nemalou mierou pričinila o to, že sa ABT zaradilo medzi najvýznamnejšie baletné súbory v Spojených štátoch, dopĺňa tlačová agentúra AP. Alonsová ohromovala publikum svojím dramatickým a precíteným pohybovým prejavom. Bola známa svojou náladovosťou, ale aj striktnou disciplínou. Ako choreografka vyžadovala perfekcionizmus a mala vysoké nároky na účinkujúcich. Aktívnemu tancu sa venovala ešte ako 70-ročná.


Lucid Air zaútočí na Teslu výkonom tisíc koní a dojazdom 644 km

Výroba prémiového elektrického sedanu by mala odštartovať koncom roka 2018.

SAN FRANCISCO, BRATISLAVA. Americká spoločnosť Lucid Motors, ešte donedávna pôsobiaca pod názvom Atieva, sa pridáva k čoraz širšiemu zoznamu potenciálnych konkurentov Tesly. Jej ambíciou je totiž do konca roka 2018 spustiť výrobu luxusného elektrického sedanu, ktorý by dokázal reálne podkúriť Tesle Model S. Predurčuje ju k tomu napokon aj fakt, že ju za daným cieľom vedie bývalý viceprezident Tesly Peter Rawlinson. S jeho pomocou a čínskym kapitálom sa už začínajúcej automobilke podarilo dopracovať k prototypu Lucid Air, z ktorého by v priebehu nadchádzajúcich dvoch rokoch mal vzniknúť sériový model. Treba povedať, že na papieri vyzerajú schopnosti auta veľmi nádejne. Lucid Air totiž poháňa dvojica elektromotorov vlastnej výroby s celkovým výkonom tisíc koní (745 kW). Vozidlo vďaka tomu vystrelí z pokoja na 100 km/h za 2,5 s. Jeho slabinou by nemali byť ani batérie s kapacitou 100 kWh a 130 kWh. Väčšia z nich zabezpečí vozidlu dojazd 644 km. Pri ich vývoji automobilke pomáhala spoločnosť Samsung SDI. O dobré jazdné vlastnosti sedanu, vybaveného technológiami pre autonómne riadenie, sa postará nastaviteľné vzduchové odpruženie, o bezpečnosť zas výkonné diódové svetlomety. Tie sú podľa výrobcu o 50 percent úspornejšie ako bežné LED svetlá. V minimalisticky pôsobiacom interiéri vybavenom širokouhlými displejmi čakajú na pasažierov štyri plnohodnotné sedadlá. Posádku by nemal znervózňovať ani hluk vonkajšieho prostredia. Postará sa o to kvalitná zvuková izolácia kabíny spolu s audio systémom s 29 reproduktormi. Cena za sériovú verziu Lucid Air by mala štartovať na sume okolo 65-tisíc dolárov. Kto však bude chcieť vozidlo v plne výbave musí počítať s cenovkou vyššou ako 100-tisíc dolárov. Prvých 250 exemplárov bude súčasťou exkluzívnej série. Každý z nich má stáť okolo 160-tisíc dolárov a rezervovať si ho je možné za 25-tisíc dolárov.


Zakladateľ značky Superdry dal milión libier na kampaň proti brexitu

Dunkerton peniaze venoval na kampaň ľuďom, ktorí sa snažia o nové referendum o brexite.

LONDÝN. Spoluzakladateľ britskej módnej značky Superdry Julian Dunkerton venoval milión libier (1,11 milióna eur) na kampaň ľuďom, ktorí sa snažia o nové referendum o odchode Spojeného kráľovstva z Európskej únie. V nedeľu o tom informovala tlačová agentúra AP. Dunkerton napísal v článku zverejnenom v novinách Sunday Times, že podporuje kampaň Hlas ľudu, lebo ako aj on sám predpokladá, brexit bude "katastrofou" a "máme jedinečnú šancu to odvrátiť". Do odchodu Británie z EÚ ostáva sedem mesiacov, ale rozhovory o brexite zastali na mŕtvom bode a obe strany tvrdia, že silnie pravdepodobnosť, že Spojené kráľovstvo odíde z únie bez dohody. To poháňa čoraz viac Britov k výzvam, aby sa konalo nové ľudové hlasovanie o podmienkach odchodu. Obhajcovia brexitu medzitým plánujú kampaň, ktorá bude vyvíjať tlak, aby britská vláda rozhodnutie odísť z EÚ zrealizovala, keďže brexit potvrdili voliči v referende v roku 2016.


Z reaktorov v japonskej Fukušime zrejme unikla kontaminovaná voda

Podzemná voda klesla pod úroveň kontaminovanej vody v reaktore, čo mohlo spôsobiť únik rádioaktívnej vody do pôdy.

TOKIO. Z reaktorov v japonskej jadrovej elektrárni Fukušima, ktorú poškodili silné zemetrasenie a cunami v roku 2011, zrejme unikla kontaminovaná voda. Dôvodom je chybné nastavenie vodomeru, v dôsledku ktorého sa znížila hladina podzemnej vody. Jadrový koncern Tokio Electric Power (TEPCO) v piatok informoval, že v šiestich studniach okolo poškodených reaktorov bola hladina vody o 70 centimetrov nižšia ako by mala byť. Podzemná voda v jednej studni v máji klesla pod úroveň kontaminovanej vody v reaktore, čo mohlo spôsobiť únik rádioaktívnej vody do pôdy. TEPCO už situáciu prešetruje, vzorky však nenaznačujú výnimočný nárast rádioaktivity ani únik vody do okolia. Problém v šiestich studniach sa začal už v apríli. Zaznamenali ho ale až tento týždeň pri príprave ďalšej studne, ktorú budujú v ich blízkosti.


Kurdskí militanti zadržali v Iraku dvoch tureckých tajných agentov

Podľa medializovaných správ boli obaja Tureckí agenti zadržaní v auguste počas operácie zameranej proti PKK.

ANKARA. Kurdskí povstalci zadržali v na severe Iraku dvoch vysoko postavených tureckých spravodajských dôstojníkov, uviedol v pondelok podľa agentúry AP turecký minister zahraničných vecí Mevlüt Čavušoglu. Vyjadrenie šéfa tureckej diplomacie, ktoré poskytol spravodajskej stránke al-Monitor, je prvým oficiálnym potvrdením správ zverejnených kurdskými a inými médiami, že členovia Strany kurdských pracujúcich (PKK) uniesli dvoch agentov tureckej tajnej služby, ktorí boli na misii v severnom Iraku. Čavušoglu v rozhovore povedal, že Turecko sa usiluje o "návrat všetkých svojich občanov, ktorých PKK uniesla", avšak Ankara do priamych rokovaní s militantmi "o prepustení týchto dvoch osôb zatiaľ nevstúpila". Podľa medializovaných správ boli obaja Tureckí agenti zadržaní v auguste počas operácie zameranej proti PKK, ktorá je Tureckom a jeho spojencami pokladaná za teroristickú organizáciu.


Islamský štát prišiel o všetky okupované územia v Sýrii

WASHINGTON. Teroristická organizácia Islamský štát (IS) už prišla o "sto percent" území, ktoré okupovala v Sýrii. Oznámila to v piatok hovorkyňa Bieleho domu Sarah Sandersová, ktorej vyjadrenie priniesla tlačová agentúra DPA. Počas leteckého presunu amerického prezidenta Donalda Trumpa z Washingtonu na Floridu povedala Sandersová pred novinármi, že "územný kalifát bol v Sýrii odstránený", pričom narážala na samozvaný útvar, vyhlásený IS v roku 2014 v okupovaných častiach Sýrie a Iraku. Samotný Trump takisto oznámil "stopercentnú" porážku IS v Sýrii a ukázal novinárom mapy daného regiónu, zobrazujúce pôvodný a terajší stav, uviedla vo svojej správe agentúra AFP. Pokiaľ ide o podrobnosti, Sandersová odkázala médiá na ministerstvo obrany Spojených štátov. Jeho hovorca sa však pre DPA nechcel zatiaľ vyjadriť a povedal, že príslušné stanovisko rezort poskytne až neskôr. Trump definitívnu porážku IS v Sýrii avizoval už v uplynulých dňoch. Američanmi podporované Sýrske demokratické sily (SDF) pod vedením Kurdov pokračovali v piatok v bojoch s militantami IS v poslednej enkláve tohto radikálneho hnutia pri východosýrskej dedine Bághúz. "Naďalej prebiehajú sporadické ozbrojené zrážky so zvyškami teroristov z Dáišu," vyhlásil pre DPA veliteľ SDF Adnán Afrín, pričom použil arabskú skratku staršieho názvu IS. Spravodajský server sýrskych Kurdov Hawar ešte vo štvrtok informoval, že príslušníci SDF oslobodili celý Bághúz, a tým aj poslednú baštu IS v Sýrii. Mimovládna organizácia Sýrske pozorovateľské centrum pre ľudské práva (SOHR) však uviedla, že malé skupiny džihádistov sa naďalej skrývajú v miestnych jaskyniach a tuneloch.


Jiří Zimola rezignoval na post podpredsedu českej ČSSD

Zimola tvrdí, že ČSSD nedokáže využiť svoj potenciál.

PRAHA. Prvý podpredseda Českej strany sociálnodemokratickej (ČSSD) Jiří Zimola v stredu oznámil, že rezignoval. V poslednom čase čelil kritike spolustraníkov, pripomína spravodajský server Novinky.cz. O svojom rozhodnutí už informoval aj šéfa strany Jana Hamáčka. Akákoľvek zmena v ČSSD je podľa neho za súčasného stavu nemožná a on sa nechce spreneverovať svojim cieľom. Zimola pred časom hovoril o tom, že si chce premyslieť, ako a v akej pozícii bude v ČSSD pokračovať. V stredu zdôraznil, že neuteká z boja, a dodal, že je pripravený znovu nastúpiť. Podľa Zimolu nedokáže ČSSD využiť svoj potenciál. "Chcem do nášho slovníka znovu vrátiť slovo solidarita," dodal s tým, že je treba znovu riešiť sektorové dane i progresívne zdanenie, aj keď sa to koaličnému partnerovi ANO nemusí páčiť. Naznačil, že je pripravený na marcovom zjazde znovu kandidovať do vedenia strany. "Nie je to o mojej ambícii stať sa predsedom ČSSD, je to o mojej ambícii napĺňať idey, ktorým sa niektorí kolegovia spreneverili," uviedol Zimola, ktorý vylúčil, že by chcel založiť novú stranu. Na októbrovom rokovaní Ústredného výkonného výboru ČSSD, kde sa riešili výsledky senátnych a komunálnych volieb, čelil Zimola, ktorý je členom názorovej platformy Zachráňme ČSSD, kritike za to, že údajne rozdeľuje stranu. Delegátov chcel požiadať o vyslovenie dôvery, k hlasovaniu však vôbec nedošlo.


Štát v aukciách dlhopisov predal cenné papiere za 136 miliónov eur

V nekonkurenčnej časti aukcie štát predal dlhopisy za ďalšie dva milióny eur.

BRATISLAVA. Štát napokon v tohtotýždňových aukciách štátnych dlhopisov predal cenné papiere za 136 mil. eur. Pondelňajšie predaje dlhopisov za 134 mil. eur totiž doplnil utorňajšou nekonkurenčnou časťou aukcie. V tej investori nakúpili cenné papiere za ďalšie 2 mil. eur. Informovala o tom Agentúra pre riadenie dlhu a likvidity (ARDAL).V nekonkurenčnej časti aukcie dlhopisov splatných v roku 2037 mali investori k dispozícii 13,2 mil. eur. Z toho napokon nakúpili cenné papiere za 2 mil. eur pri cene 104,7928 percenta. Celkovo sa tak z uvedenej emisie dlhopisov tento týždeň predalo 79 mil. eur, keďže v pondelňajšej konkurenčnej časti aukcie investori nakúpili dlhopisy za 77 mil. eur.V pondelok Slovensko ešte predalo cenné papiere v konkurenčnej časti aukcie dlhopisov splatných v roku 2023 za 57 mil. eur. Celkový dopyt dosiahol 147 mil. eur. Nekonkurenčná časť aukcie nebola k dispozícii.


Pri nehode srbského autobusu v Maďarsku zomrel jeden človek, 19 ľudí sa zranilo

BUDAPEŠŤ. Jednu obeť a 19 zranených si vyžiadala nehoda srbského autobusu na diaľničnom obchvate Budapešti M0, informovala maďarská agentúra MTI. Autobus s dvoma vodičmi a 23 pasažiermi pri Szigetszentmiklósi z doposiaľ neznámych príčin narazil do vozidla diaľničnej údržby. Vodič autobusu na mieste nehody podľahol zraneniam. Do záchrannej akcie zapojili desať sanitiek a jeden vrtuľník. Záchranári odviezli do troch nemocníc celkovo 19 zranených, dvaja z nich utrpeli vážne poranenia hrudníka a končatín. Premávku vo dvoch z troch jazdných pruhov diaľnice obnovila polícia vo večerných hodinách.


Na európsky trh sa dostali nebezpečné výrobky (fotogaléria)

Je možné, že výrobky sa vyskytujú aj na Slovensku.

BRATISLAVA. Úrad verejného zdravotníctva (ÚVZ) upozorňuje na nebezpečné výrobky na trhu Európskej únie. Ide napríklad o ponožky proti stvrdnutej pokožke, mydlá či sérum na pokožku. Informovala o tom Jozefína Kaššová z ÚVZ SR. ÚVZ SR upozorňuje na výskyt nebezpečných kozmetických výrobkov v Európskej únii, ktoré do rýchleho výstražného systému pre nepotravinárske výrobky RAPEX nahlásili kontrolné orgány v Holandsku, Litve, Grécku, Estónsku, Nemecku a v Taliansku. Ponožky proti stvrdnutej pokožke značky Kriudvat z Číny môžu spôsobiť vážne poškodenie pokožky z dôvodu nízkeho pH výrobku (0,8 pH). Nebezpečné je aj sérum na pokožku Forever Young z Izraela. Výrobok môže spôsobiť alergickú reakciu u citlivých osôb. Medzi nebezpečné výrobky patrí aj mydlo značky Fresh Line z Grécka, lotion na bielenie pokožky Body Lotion, lotion na bielenie pokožky Whitening Body Lotion a Half Cast, lotion na ruky a telo 24 PURE a výrobok na bielenie pokožky Créme Eclaircissante. Mydlo Fresh&Personal Cosmetics zase pripomína zmrzlinu v rôznych farbách, navyše je predávané v balení s plastovou lyžičkou. "Je možné, že uvedené výrobky sa vyskytujú aj v Slovenskej republike," dodal ÚVZ.


Virgínia žaluje Trumpa, nepozastavil platnosť dekrétu o zákaze vstupu do USA

Americké úrady na letiskách zadržali či priamo z nich deportovali niekoľko stoviek ľudí.

RICHMOND. Americký štát Virgínia podal v noci na štvrtok žalobu na prezidenta Donalda Trumpa za nedodržanie súdneho príkazu pozastaviť platnosť dekrétu, ktorým prezident zakázal občanom niektorých krajín vstup do USA. Podľa žaloby Trump a pracovníci Úradu pre clá a ochranu hraníc (CBP) nerešpektovali príkaz na dočasné zrušenie zákazu cestovať, ktorý vydal federálny súd. Ochranný príkaz vydaný okresnou federálnou sudkyňou Leonie Brinkemovou totiž požadoval, aby pracovníci CBP umožnili právnikom prístup k ľuďom, ktorí boli na základe Trumpovho dekrétu zadržiavaní na Dullesovom letisku vo Washingtone. "Správy médií a výpovede očitých svedkov naznačujú, že pracovníci CBP nariadenie súdu nedodržali," uvádza sa v žalobe podanej na tom istom súde, ktorý vydal ochranný príkaz. Americký prezident Donald Trump zaviedol minulý piatok 90-dňový zákaz vstupu do USA pre občanov siedmich krajín spájaných s islamským radikalizmom. Ide o Irak, Irán, Sýriu, Líbyu, Jemen, Somálsko a Sudán. Na štyri mesiace zároveň pozastavil program prijímania utečencov, aby poskytol príslušným orgánom čas na prehodnotenie bezpečnostných postupov i počtov prijímaných osôb. Americké úrady následne v súvislosti s dekrétom na letiskách zadržali či priamo z nich deportovali niekoľko stoviek ľudí.


Stovky súkromných firiem avizovali podporu oznamovateľom korupcie

Transparency International Slovensko, Nadácia Pontis a Klub úradníkov dobrej vôle spúšťajú projekt na ochranu úradníkov.

BRATISLAVA. Viac ako 400 súkromných firiem sa zaviazalo pomôcť oznamovateľom korupcie, ktorí prídu v dôsledku svojho podnetu o prácu. Svoju pomoc spoločnosti deklarovali pripojením sa k výzve Stojíme za odvážnymi, ktorú iniciovalo Transparency International Slovensko (TIS) v spolupráci s Nadáciou Pontis a Klubom úradníkov dobrej vôle. "Úradníkom, ktorí v dôsledku nahlásenia korupcie prídu o prácu, ponúknu buď pohovor v ich firmách pri zhode pracovného profilu a obsadzovanej pozície, alebo zabezpečia koučing, poradenstvo a rekvalifikáciu v ďalšej kariére," ozrejmila formu pomoci koordinátorka iniciatívy Zuzana Hlávková z TIS. Práve TIS bude sprostredkovateľom, preverí nahlásené prípady a okolnosti a po potvrdení relevantnosti prípadov bude s pomocou siete firiem pomáhať nájsť prácu pre oznamovateľov. Ak zákon nemá dostatočnú podporu, tak sa dá vždy nejako obísť, a preto aj táto iniciatíva je veľmi dôležitá Riaditeľ TIS Gabriel Šípoš pripomenul, že SR patrí v EÚ medzi krajiny s najnižšou ochotou nahlasovať prípady korupcie. "Spravili by to len štyria z desiatich Slovákov oproti dvom tretinám ľudí v EÚ," uviedol. Za neochotou je podľa jeho slov nielen nedôvera k vyšetrovaniu nahlásených prípadov, výraznou mierou k tomu prispieva práve obava z postihov, vrátane straty zamestnania, ktorým môžu byť oznamovatelia korupcie vystavení. Zuzana Vargová z neformálneho združenie Klubu dobrých úradníkov preto verí, že s pomocou iniciatívy Stojíme za odvážnymi budú môcť čestní úradníci nahlasovať prípady korupcie bez obáv o svoje živobytie. Zároveň však v iniciatíve vidí signál pre tých, ktorí sa dopúšťajú korupčného správania a spoliehajú sa na to, že im v tom pomôže aj priame či nepriame zastrašovanie tých, ktorým sa to nepáči. "Veríme, že toto opatrenie napomôže i udržať dobrú energiu, s ktorou prichádzajú do verejnej a štátnej správy mladí ľudia," uviedla. Firmy, ktoré sa doteraz pridali k výzve zamestnávajú 140.000 ľudí, medzi zapojenými spoločnosťami je polovica z 20 najväčších zamestnávateľov v SR. Michal Kišša, výkonný riaditeľ Business Leaders Forum združujúceho 39 firiem pripomenul, že korupcia je jedným z najväčších problémov Slovenska, ktoré brzdia jeho rozvoj. "Ak sa podarí znížiť súčasnú mieru korupcie, pomôže to zlepšiť život na Slovensku takmer vo všetkých oblastiach," vyhlásil. Riaditeľ spoločnosti ESET Richard Marko upozornil na fakt, že situáciu s korupciou nestačí riešiť iba zákon o ochrane oznamovateľov. "Ak tento zákon nemá dostatočnú podporu, tak sa dá vždy nejako obísť, a preto aj táto iniciatíva je veľmi dôležitá," uviedol. Výzva je otvorená i ďalším firmám. Prihlásiť sa môžu na webstránke TIS.


Trump chce za šéfa tajných služieb vymenovať Josepha Maguireho

WASHINGTON. Prezident USA Donald Trump v noci na piatok vo svojom tvíte oznámil, že za nového riaditeľa amerických tajných služieb (DNI) bude vymenovaný Joseph Maguire. Do funkcie nastúpi 15. augusta a ujme sa jej po Danovi Coatsovi. Admirál Maguire momentálne pôsobí vo funkcii riaditeľa Národného centra pre boj s terorizmom. Do roku 2010 bol príslušníkom amerického vojenského námorníctva, dodala agentúra AP. Trump a Coats sa viackrát dostali do názorového konfliktu - okrem iného kvôli vzťahom Spojených štátov s Iránom či zasahovaniu Ruska do volebného diania v USA. Spolu s Coatsom z DNI odchádza aj jeho námestníčka Sue Gordonová, oznámil Trump. Pôvodne sa Coatsovým nástupcom mal stať republikánsky kongresman John Ratcliffe, ktorý však svoju kandidatúru stiahol po vlne kritiky, že má pre túto funkciu nedostatok odborných skúseností. Post riaditeľa tajných služieb bol zriadený v roku 2005 po tom, ako vyšetrovacia komisia v súvislosti s teroristickými útokmi z 11. septembra 2001 došla k záveru, že Ústredná spravodajská služba (CIA) nedostatočne spolupracovali s federálnou políciou FBI. Úlohou DNI je koordinovať prácu 16 spravodajských služieb Spojených štátov. Coats bol ako piaty šéf DNI vo funkcii od 16. marca 2017.


Slováci vlani spálili menej drevnej biomasy

V medziročnom porovnaní spotreba biomasy klesla o viac ako stotisíc ton.

BRATISLAVA. Na Slovensku sa v minulom roku spálilo menej drevnej biomasy. Ako sa uvádza v Správe o lesnom hospodárstve v SR za rok 2018, v takzvanej Zelenej správe, celková spotreba tuhej palivovej drevnej biomasy, do ktorej patrí palivové drevo, štiepky, jemnozrnné a kusové zvyšky po spracovaní a manipulácii dreva, brikety a pelety, dosiahla 2,93 milióna tony. V medziročnom porovnaní tak spotreba biomasy klesla o 120 tisíc ton. „Doterajší mierny rast kombinovanej výroby elektriny a tepla na celkovej energetickej produkcii energie z drevných palív sa zastavil,“ uviedlo ministerstvo pôdohospodárstva, ktoré Zelenú správu vypracovalo. Za znížením spotreby drevnej biomasy možno hľadať rast objemu priemyselného zhodnocovania dreva tuzemskými spracovateľmi. „Pokračovala stagnácia spotreby drevných palív v centrálnych zdrojoch tepla a energetike, z dôvodu vývoja klimatických pomerov a úspory energie. Podiel drevných palív na celkovej spotrebe prvotných energetických zdrojov v Slovenskej republike zostal na úrovni 1,9 percenta,“ dodal rezort pôdohospodárstva.Vplyvom zmeny štruktúry spotreby drevných palív v prospech odvetví spracovania dreva, ktoré využívajú vlastné drevné zvyšky, poklesli dodávky palivovej drevnej biomasy z lesného hospodárstva o 15 tisíc ton na 1,41 milióna tony. Ročná spotreba palivového dreva sa zvýšila o 5 tisíc ton a dosiahla 850 tisíc ton. „Dôvodom je rast počtu rodinných domov čiastočne alebo výlučne vykurovaných palivovým drevom,“ zdôvodnilo ministerstvo vo svojej Zelenej správe. Spotreba lesných palivových štiepok sa znížila o 20 tisíc ton na úroveň 560 tisíc ton. Dôvodmi poklesu dodávok je podľa ministerstva okrem stagnácie domácej spotreby aj menšia konkurencieschopnosť lesných štiepok voči štiepkam produkovaným v odvetviach spracovania dreva a na nelesných pozemkoch. Lesná palivová drevná biomasa pokrývala 48 percent celkovej ročnej spotreby drevných palív. Približne 50 percent využiteľného potenciálu na lesných pozemkoch zostáva nevyužitého. V lesnom hospodárstva treba podľa ministerstva pôdohospodárstva riešiť efektívnosť produkcie palivovej drevnej biomasy. V minulom roku prijatá novela zákona o podpore obnoviteľných zdrojov energií, na základe ktorej už nie je možné využiť ako biomasu všetko drevo, totiž negatívne ovplyvní efektívne využívanie lesnej palivovej biomasy.„Zoštiepkovanie zvyškov po ťažbe dreva v ekologicky únosnom rozsahu malo pozitívny vplyv na porastovú hygienu a zdravotný stav lesov. Zhoršili sa ekonomické výsledky obhospodarovateľov lesa pri meniacej sa drevinovej a zhoršujúcej sa sortimentovej štruktúre lesnej biomasy a nepriamo sa podporil export nespracovanej drevnej suroviny,“ konštatuje sa v Zelenej správe.


Dokáže iPad Pro nahradiť bežný pracovný notebook? (tipy a triky)

Cestovali sme s rýchlym a veľkým tabletom iPad Pro.

Kufor plný oblečenia, cestovný pas, bezdrôtové slúchadlá, smartfón, nabíjačka a tablet. Notebook sme po dlhých rokoch nechali po prvý krát doma. Na celý týždeň ho nahradil veľký iPad Pro. iPad Pro s 12,9-palcovou uhlopriečkou je oproti bežným tabletom veľmi veľký, keďže svojimi rozmermi zapadá skôr do kategórie kompaktných notebookov. Na rozdiel od nich nemá klávesnicu, teda ak si ju nedokúpite. Hardvér je na papieri len priemerný, ak ho porovnávame s klasickými Android a Windows tabletmi. Má dvojjadrový procesor, 4 gigabajty pamäte a grafický čip PowerVR siedmej série. V porovnaní s bežnými tabletmi a hybridnými zariadeniami je ale iPad Pro jednoznačne najrýchlejší či už pri bežnej práci, alebo pri dostupných aplikáciách a hrách. Pocit z používania je v tomto smere bezkonkurenčný. Najväčším obmedzením je použitý operačný systém iOS, kvôli ktorému nebude mať úplne najlepšie využitie pre vývojárov a používateľov závislých na špecifických Windows a Mac aplikáciách. Zvyšné pracovné scenáre sa dajú zvládnuť vďaka množstvu aplikácií, dokonca tu nájdete skoro plnohodnotné verzie kancelárskych balíkov a rôzne grafické aplikácie. Bohužiaľ, 12,9-palcový iPad Pro má zo všetkých iPadov najvyššie rozlíšenie 2 732 x 2 048 bodov. Z pohľadu používateľa táto výnimka prináša niekoľko problémov, nakoľko aplikácie musia byť optimalizované. V opačnom prípade je grafické rozhranie spolu s textom a aj všetkými ovládacími prvkami neprimerane veľké. Niečo podobné si pamätáme z dôb uvedenia prvého iPadu, kedy množstvo aplikácií malo verziu len pre iPhone a na tablete sa jednoducho dvojnásobne zväčšili. V prípade iPadu Pro našťastie nie je zväčšenie tak extrémne, ale pri niektorých aplikáciách stále bije do očí. Z tých najznámejších musíme spomenúť Facebook, ktorý ani po vyše roku firma stále neprispôsobila. Našťastie Slack funguje na výbornú a v Exceli bez problémov otvoríte aj komplexné tabuľky. Jednoznačná odpoveď ohľadom dostupností aplikácií neexistuje, keďže pri špecifických požiadavkách sa nevyhnete prehľadávania obchodu s aplikáciami. Veľký iPad Pro sme vložili do obalu s klávesnicou Logitech Create, dokúpili predražené pero priamo od Apple a nainštalovali všetky potrebné aplikácie pre náš bežný pracovný deň. Kancelársky balík od Apple a Microsoftu, Slack pre komunikáciu ohľadom projektov, Pixelmator pre pokročilejšiu prácu s obrázkami a niekoľko aplikácií pre robenie poznámok. Samozrejmosťou sú multimediálne aplikácie a hry, ktoré spríjemnia 19 hodinové cestovanie. Obal s klávesnicou je skvelý doplnok pre prácu, no jeho neprekonateľným problémom sú rozmery. iPad Pro totiž razom zmenia na klasický MacBook Pro, čím sa stráca jeho dobrý faktor mobility. Pri čakaní na odlet alebo aj počas letu v ekonomickej triede je s tabletom našťastie väčšia zábava. Bez odvrávania vydrží svojich desať hodín práce, nepotrebuje toľko miesta ako notebook a na pozeranie filmov je priam stvorený. Limity prišli až pri aktívnej práci s viacerými dokumentami, prípadne pri potrebe častého prepínania medzi aplikáciami. V tomto smere majú klasické operačné systémy a notebooky nesporné výhody, aktívnu prácu so súbormi zvládnu rýchlejšie a hlavne pohodlnejšie. Ani drahé doplnky z veľkého iPadu neurobia univerzálny pracovný nástroj, hoci v niektorých konkrétnych prípadoch sa dostanú veľmi blízko. Za samotný iPad zaplatíte minimálne 849 eur, ak vám teda bude stačiť malá, 32-gigabajtová pamäť. Plnohodnotne použiteľná je až 128-gigabajtová verzia, za ktorú ale aj s perom a kvalitným obalom s klávesnicou zaplatíte približne 1250 eur. A to je cena, za ktorú si môžete kúpiť veľmi slušný a hlavne tenký ultrabook s dotykovou obrazovkou. Upravovať väčšie množstvo obrázkov na dennej báze bolo utrpením, rovnako ako fotenie niečím iným, ako iPhonom. Pre prenos súborov z fotoaparátu by sme si museli dokúpiť redukciu, keďže Wi-Fi nášho fotoaparátu funguje korektne len v laboratórnych podmienkach výrobcu. A hoci sme sa po týždni s radosťou vrátili ku klasickému notebooku, iPad Pro zvládol všetko, čo sme od neho očakávali. Či už to bola klasická správa obsahu, editácia videa, písanie textov, poznámok, alebo tímová komunikácia, tablet v tomto smere nahradil notebook. Veľký iPad Pro je pre nás dobré zariadenie, pri ktorom ale veľmi záleží, aký typ práce vykonávate a aké služby, či aplikácie k tomu potrebujete. Navyše bez aktívneho predplatného pre iCloud úložisko ho v mnohých aplikáciách pravdepodobne naplno nevyužijete. Spoločnosť Razer si vybudovala svoje meno na kvalitnom hernom príslušenstve a preto nás prekvapil jej produkt určený pre veľký iPad Pro. Firma s podobnými vecami nemá skúsenosti, čo sa bohužiaľ prejavilo na koncepte celého systému klávesnice s ochranným obalom. Pritom cena je veľmi vysoká, keďže za 189 eur si domov môžete doniesť aj slušný tablet s Androidom. Celý systém pozostáva z dvoch častí. Do jednej vložíte svoj tablet a ona ho ochráni pred poškodením a zároveň funguje aj ako šikovný stojan. Táto časť je vyrobená z kovu potiahnutého mäkkým materiálom. Na dotyk pôsobí veľmi príjemne. Stojan je dostatočne pevný a vďaka nemu nehrozí prevrhnutie tabletu. Druhá časť je hrubšia, keďže okrem klávesnice do nej výrobca dal aj batériu. Spojenie je magnetické, komunikácia s tabletom prebieha pomocou bezdrôtovej technológie Bluetooth. Kým konštrukcia je skôr priemerná, klávesnica sa firme podarila. Vyzerá síce ako klasická notebooková, v skutočnosti je plne mechanická. Razer vytvoril nový systém, ktorý ocení každý grafoman. Písanie na klávesnici je skutočným zážitkom, ktorý bežné notebookové klávesnice nikdy neposkytnú. Príjemný zvuk pri stlačení kláves, ich akurátny zdvih a presná pocitová odozva. Presne takúto klávesnicu by sme chceli mať aj v každom notebooku. + špičková mechanická klávesnica- konštrukcia, cenaCena: 189 eur Netradičná konštrukcia, pekný dizajn a plnohodnotná klávesnica. Logitech dokáže bez problémov premeniť veľký iPad Pro na notebook, pričom vás nebude obťažovať žiadnym dodatočným nabíjaním a ani párovaním. Jeho klávesnica s označením Create je ale viacúčelová. Okrem písania funguje aj ako ochranný obal a stojan, takže si ju doma určite nezabudnete. Tablet môžete používať v dvoch polohách – jedna je klasická, keď sa celý komplet tvári ako notebook a druhá je určená hlavne pre ovládanie dotykom. V tom prvom prípade komunikuje cez nový Smart konektor, ktorý zároveň klávesnici dodáva aj potrebnú energiu. Inštalovať nemusíte vôbec nič, pri prvom pripojení sa aktualizuje firmvér a po pár sekundách môžete na nej písať. Spotreba klávesnice je malá aj vďaka rýchlemu vypínaniu podsvietenia. Klávesy sú podsvietené a dostatočne veľké aj pre písanie veľkého objemu textov. Písanie na klávesnici je porovnateľné s akýmkoľvek bežným notebookom. Jediným rozdielom je horný rad kláves, ktoré sú určené pre špecifické funkcie systému. Jediným problémom sú rozmery a hmotnosť. iPad Pro je s klávesnicou porovnateľný s akýmkoľvek ultrabookom a pôsobí mohutnejšie aj ako 13-palcový MacBook Air. + kvalitná klávesnica, dizajn, nemusíte ju nabíjať- rozmery a hmotnosťCena: 139 eur Špeciálne dotykové pero priamo od Apple, za ktoré zaplatíte stovku, dáva zmysel len v niektorých prípadoch. Využijú ho hlavne kreatívni používatelia alebo tí, ktorí si často zaznamenávajú poznámky. Pri obyčajnom prezeraní webových stránok a písaní jednoduchých textov pero potrebovať nebudete, tu by bolo skutočne zbytočnou investíciou. Použitá technológia dokáže rozpoznať silu tlaku, rýchlosť pohybu a naklonenie pera, to všetko 240-krát za sekundu. Senzory sú teda nielen na displeji, ale aj v samotnom pere. Používať ho môžete v každej aplikácii, záleží jedine od vývojára, či pre ceruzku pripraví aj doplnkové funkcie. Spoločným prvkom sú ale okamžité reakcie, takže používanie je veľmi podobné klasickému peru. Systém nabíjania si vyslúžil množstvo vtipných poznámok, keďže koniec pera môžete zasunúť priamo do tabletu. Na obrázku to možno vyzerá veľmi hlúpo, ale ako núdzové riešenie funguje vynikajúco. Stačí totiž len 15 sekúnd na to, aby ste pero mohli používať ďalšiu polhodinu. Pre normálne nabíjanie je pribalená malá redukcia, fungujúca s akoukoľvek nabíjačkou pre iPhone alebo iPad. Bohužiaľ je tak malá, že ju stratíte pri najmenšej nepozornosti. + presnosť, kreatívne možnosti- systém nabíjania, cenaCena: 109 eur Je lacná, malá a prežije nejeden pád, či obliatie tekutinou. Prenosná klávesnica pre iPady je najlepším riešením pre tých, ktorí na tablete len občas potrebujú písať väčšie objemy textu. Vďaka kompaktným rozmerom ju môžete mať kedykoľvek pri sebe a keďže váži len 180 gramov a vďaka robustnej konštrukcii nepotrebuje žiadne špeciálne zaobchádzanie. Navyše si k nej na cesty nemusíte ani pribaliť napájací kábel, keďže na jedno nabitie zvládne až tri mesiace bežného nenáročného používania. Ak sa vám počas používania zašpiní, alebo ju nešikovne oblejete akýmkoľvek nápojom, nemusíte stresovať. Jednoducho ju utriete mokrou utierkou. A keď vám spadne na zem, tiež sa nič nedeje. Odolná konštrukcia zvládne aj menej šetrné zaobchádzanie. Pri písaní nečakajte špičkovú ergonómiu, klávesy majú ďaleko od dokonalosti, akú ponúka Razer. Daň za odolnosť a kompaktné rozmery sa odrazila na pohodlí pri písaní, preto klávesnicu odporúčame skutočne len ako doplnkové riešenie. Logitech vyrába klávesnicu vo viacerých farebných verziách a s upravenými klávesmi pre systémy Android a iOS. Na vrchnom riadku ovládnete prehrávanie multimédií, spustíte fotoaparát, internetový prehliadač, prípadne zavriete aktuálnu aplikáciu. + cena, kompaktné rozmery a nízka hmotnosť- priemerná ergonómiaCena: 63 eur


Nákladné auto narazilo v USA do školského autobusu, hlásia dvadstať zranených

LODI. Zrážka nákladného auta so školským autobusom v americkom štáte Wisconsin si vyžiadala 20 zranených. Štyri osoby utrpeli vážne zranenia. V nemocnici je deväť ľudí, pričom podľa zástupcu polície Grega Jenswolda nikto nie je v ohrození života. Jenswold dodal, že hliadka sa pred zrážkou snažila nájsť nákladné auto po tom, ako niekto nahlásil, že sa na ceste správa podozrivo.Prípad sa stal v stredu ráno neďaleko mesta Lodi. Polícia uviedla, že autobus, v ktorom sa nachádzalo 33 osôb, bol pre technické problémy odstavený na kraji cesty, keď doňho narazilo nákladné auto. Autobus viezol žiakov súkromnej školy. Úsek cesty nakrátko zatvorili.


Slovenskí politici majú podľa eurokomiskárky Mijatovičovej podporovať slobodu médií

Rada Európy považuje zatknutia v prípade Kuciakovej vraždy za povzbudivé.

BRUSEL, ŠTRASBURG. Verejní činitelia na Slovensku by mali dbať o fungovanie priaznivého prostredia pre novinárov a neprijímať legislatívne opatrenia, ktoré by zasahovali do slobody médií. Uvádza sa to vo vyhlásení komisárky Rady Európy (RE) pre ľudské práva Dunje Mijatovičovej, zverejnenom vo štvrtok. Mijatovičová pripomenula, že pred rokom bol v obci Veľká Mača zavraždený investigatívny novinár Ján Kuciak a jeho snúbenica Martina Kušnírová. "Moje myšlienky patria ich rodinám, priateľom a kolegom, pre ktorých to bol nepredstaviteľne ťažký rok," uviedla komisárka. Rada Európy považuje podľa nej za povzbudivé, že doterajšie vyšetrovanie viedlo k zatknutiu štyroch podozrivých z účasti na vraždách a možnej identifikácii jednej osoby, ktorá si ich objednala. "Pre zaručenie nezávislosti vyšetrovania je však potrebná mimoriadna ostražitosť, najmä kvôli početným správam, že niektorí podozriví mali podľa všetkého kontakty alebo vzťahy s politikmi a osobami na polícii a prokuratúre," konštatovala Mijatovičová. Komisárka zdôraznila "kľúčovú úlohu" slovenských verejných činiteľov pre vytvorenie priaznivého prostredia pre novinárov. Zodpovedné miesta sú podľa nej povinné zabezpečiť slobodu médií a bezpečnosť novinárov vrátane poskytovania ochrany, keď novinári čelia hrozbám. Osobitnú pozornosť si podľa nej zaslúžia novinári ako bol Kuciak, ktorí sa zaoberajú korupciou alebo organizovaným zločinom a môžu byť obzvlášť vstavení zastrašovaniu alebo násiliu. "Ich práca je v slobodnej a demokratickej spoločnosti nevyhnutná a jej posilnenie bude tým najlepším spôsobom, ako si uctiť spomienku na Jána Kuciaka a Martinu Kušnírovú," dodala Mijatovičová.


Vajdička končí ako riaditeľ činohry SND

Generálny riaditeľ divadla Antala Vajdičku odvolal z funkcie.

BRATISLAVA. Generálny riaditeľ Slovenského národného divadla (SND) Vladimír Antala odvolal z funkcie riaditeľa Činohry SND Michala Vajdičku. Dôvodom má byť nezvládnutie jeho manažérskych povinností. TASR o tom informovala tlačová tajomníčka divadla Izabela Pažítková. Správu aktualizujeme.


Matvijenková varovala pred adopciami detí homosexuálnymi rodinami

V Rusku platí zákaz adopcií ruských sirôt do krajín, kde umožňujú manželstvá homosexuálov.

MOSKVA. Predsedníčka hornej komory ruského parlamentu Valentina Matvijenková zastáva názor, že ak homosexuálne rodiny dostanú právo adoptovať deti, povedie to k úpadku ľudstva. Uviedla to vo svojom vystúpení na Všeruskom mládežníckom vzdelávacom fóre. Matvijenková podľa agentúry Interfax dodala, že si nedokáže predstaviť, že by dieťa, ktoré "vo všetkých jazykoch na svete ako prvé vysloví slovo mama, teraz malo začínať slovami rodič číslo jeden". Podľa jej názoru sa v poslednom čase ničia "také základy šťastia ako rodina". Preto zdôraznila úlohu štátu pri vytváraní podmienok pre sebarealizáciu ľudí a ich duchovný rozvoj, čo je "možné len v harmonicky sa rozvíjajúcej spoločnosti, v ktorej vládne spravodlivosť a v ktorej človek zažíva pocit slobody a rešpekt". Interfax vo svojej správe pripomenul, že v Rusku platí zákaz adopcií ruských sirôt do krajín, kde tamojšie zákony umožňujú manželstvá homosexuálov. V Rusku existuje aj zákon o zákaze propagovania homosexuality v prostredí neplnoletých osôb.


Sýrski bojovníci podporovaní Američanmi dobyli veľkú časť mesta Tabka

Tabka sa nachádza približne 40 kilometrov juhovýchodne od Rakky.

DAMASK. Spojenými štátmi podporovaní sýrski bojovníci dobyli od Islamského štátu (IS) relatívne väčší kus územia v meste Tabka na severe Sýrie, informovala v pondelok agentúra AP. Tabka sa nachádza približne 40 kilometrov juhovýchodne od samozvaného hlavného mesta Islamského štátu Rakka a je dôležitou baštou týchto sunnitských militantov. Kurdmi vedené Sýrske demokratické sily (SDF) v pondelok oznámili, že ich bojovníci dobyli v Tabke tri ďalšie mestské štvrte. Mesto Tabka leží pri jednej z najväčších vodných priehrad na rieke Eufrat v Sýrii. Sýrske pozorovateľské centrum pre ľudské práva (SOHR) so sídlom v Británii spresnilo, že bojovníci Islamského štátu sa stiahli zo štvrte Sawra a začali sa zgrupovať v dvoch ďalších mestských častiach neďaleko priehrady. Brigádny generál Husám Awwak - Asýrčan ktorý má v SDF na starosti komunikáciu s verejnosťou - však predpovedal, že jeho oddiely v priebehu niekoľkých hodín ovládnu celé mesto Tabka.


Šéfa Bayernu nahneval Lewandowski: Z jeho slov som zaskočený

MNÍCHOV. Šéf správnej rady nemeckého futbalového klubu Bayern Mníchov Karl-Heinz Rummenigge priznal, že ho nahnevali nedávne slová útočníka Roberta Lewandowského. Tridsaťročný Poliak sa minulý týždeň pre denník Sport Bild nechal počuť, že sa mu v ostatných mesiacoch v Mníchove nedostávalo takej podpory, akú by si zaslúžil. "V apríli a máji som bol pod paľbou médií. Necítil som žiadnu podporu zo strany klubu, zostal som sám. Neskóroval som vo dvoch alebo troch zápasoch po sebe a všetci odrazu začali strieľať do Lewandowského. Nikto vtedy nebol na mojej strane, dokonca žiaden z mojich šéfov v Bayerne," povedal čerstvý poľský tridsiatnik Lewandowski. "Som v Nemecku už dlho, z toho štyri roky hrávam za Bayern, ale cítil som sa, akoby som v tomto klube ešte nič nedosiahol a nevybudoval si tam žiadne uznanie. Keď sa nedarí, vinný je jedine Lewandowski. Môžu mi vyčítať nedostatok gólov, ale nikdy mi nechýbala zaangažovanosť," doplnil rodák z Varšavy. Rummenigge sa po vyjadreniach mníchovskej hviezdy cítil dotknutý. "Z jeho slov som zaskočený. Stál som za Lewandowským v marci aj v apríli, keď ho všetci kritizovali. Tvrdil som, že celá táto diskusia je nezmysel a Robert nemusí v každej sezóne streliť 30 gólov. Je to zábavné, keď sa takéto reči objavia v médiách. Každý deň som vo svojej kancelárii, moje dvere sú otvorené. Stačilo, aby Robert zaklopal," poznamenal 62-ročný Rummenigge. V súvislosti s kapitánom poľskej reprezentácie sa dlhé týždne špekulovalo o tom, či zmení alebo nezmení klubový dres. Mám ešte platnú zmluvu na ďalšie tri roky. Nikdy nebudem štrajkovať či vystupovať proti klubu. Prestal som plytvať energiou premýšľaním o zahraničí. Hráč vyjadril túžbu odísť, no Bayern nechcel svojho elitného strelca uvoľniť. Napokon situáciu upokojil dialóg medzi Lewandowským a novým trénerom Bavorom Nikom Kovačom. Spomenutý Rummenigge navyše verejne odkázal útočníkovmu agentovi Pinimu Zahavimu, že najbližšie sa s ním môže stretnúť až 2. septembra, teda po skončení letného prestupového obdobia. "Nikdy sa nebudem hádať s mojím klubom. Nechcem strácať čas premýšľaním o zmene prostredia. Mám 30 rokov a viem, že som pre Bayern dôležitý. Mám ešte platnú zmluvu na ďalšie tri roky. Nikdy nebudem štrajkovať či vystupovať proti klubu. Prestal som plytvať energiou premýšľaním o zahraničí," poznamenal Robert Lewandowski.


KOMENTÁR ZUZANY KEPPLOVEJZeman u Trumpa. Teraz radí východná Európa

Všetko je možné, hovorí Zeman záhadne. Predstava otvorených možností vzrušuje jeho voličstvo viac než rutina striedajúcich sa strán a neprehľadných káuz, ktoré sľubuje politika, ako ju poznáme.

Nebolo to tak dávno, čo do Československa a celého regiónu prúdili aj americkí poradcovia. Mali pomáhať s prechodom z bývalého režimu do nového systému, takí montéri demokracie a voľného trhu. Dnes by sme mohli hovoriť o reverznom toku poradcov. Telefonátom s Trumpom sa nedávno pochválil prezident Zeman. Zaznačil si do kalendára aprílovú návštevu Bieleho domu. Pri tej príležitosti porozprával Američanom o svojej filozofii a predstavil tak niektoré myšlienky, ktoré má totožné s kritickými silami ťahujúcimi nitky systému od seba - s európskymi populistami, ultrapravicou a tiež s nastupujúcim americkým prezidentom. Napríklad hrubé zovšeobecňovanie v otázkach kultúry, ktoré potom tvaruje politiku. Keď sa povie medzinárodný terorizmus, Zeman žiada spresnenie, že ide o islamský terorizmus. Ďalej rozvádza pre americké publikum, ktoré musí načúvať so zatajeným dychom týchto európskych "soulmates" budúceho prezidenta, že celá moslimská populácia je rizikom. Ľahko sa vraj môže nakaziť radikálnym islamom. Samozrejme, noví spojenci potrebujú spoločného nepriateľa a tým má byť islamský teror a dokonca islam ako taký. Ako kultúrna paradigma, do ktorej títo politici môžu naliať ako do formičky to, čo sa im hodí (tu pozdravujeme tiež lídrov slovenskej koalície a opozície). Kreslenie línie medzi islamským a kresťanským svetom - také účinné tu, na historickom zlome Rakúsko-Uhorska a Osmanov - ignoruje, že dianie na Blízkom východe je oveľa zložitejšie než len akési spoločné "nenávidíme Západ". To je len naša zahľadenosť do seba v čase, keď tam sa bojuje o podobu regiónu v zložitom teréne súperiacich síl. A pritom sú to najmä domáci moslimovia, kto prichádza o strechu nad hlavou, kultúrne dedičstvo a o nádej, že budú môcť bez strachu pracovať a posielať deti do škôl. To však nie je perspektíva, ktorá by Zemana a jeho študijný krúžok zaujímala, keďže sám vie ponúknuť blockbusterovú verziu – vojnu kultúr – a rozdávať k tomu voličom popcorn. "Všetko je možné," hovorí Zeman záhadne, lebo predstava otvorených možností vzrušuje jeho voličstvo viac než rutina striedajúcich sa strán a neprehľadných káuz, ktoré sľubuje politika, ako ju poznáme. Zemana kauzy nezaujímajú – nekomentuje prepojenie jeho poradcu Martina Nejedlého na Lukoil ani možné stretnutie Trumpa s ruskými predstaviteľmi počas jeho kampane v Prahe. Jediné, čo ho vraj trápi, je, že ho nezavolali. V takto narysovanej mape spojenectiev bude, samozrejme, celkom neúčinné hovoriť o boji s korupciou či kritizovať klientelizmus a tiene oligarchov. Trump totiž presne takýto systém fungovania potvrdzuje. Črevá politiky pretŕča celkom bez hanby a bez potreby s tým bojovať (alebo to aspoň cudne zakrývať). A jeho spojenci – od Paríža (Le Penová si vo štvrtok posedela v Trump Tower) cez Prahu až k cibuliam Kremľa – mu dodajú manuál, ako v tom chodiť. Pre Američanov je to objavenie Ameriky, pre nás pohľad do skrine s kostlivcami.   Tento text ste mohli čítať vďaka tomu, že platíte za obsah. Vážime si to.


Medzi svetovými miliardármi je prvýkrát aj Slovák

Forbes zverejnil rebríček najbohatších ľudí na svete.

NEW YORK. Najbohatším človekom na svete zostáva už štvrtý rok za sebou zakladateľ amerického softvérového gigantu Microsoft Bill Gates, ktorého majetok sa odhaduje na 86 miliárd dolárov (80,1 miliardy eur). Vyplýva to z najnovšieho rebríčka časopisu Forbes. Najbohatším Čechom na 105. mieste je podľa časopisu opäť Petr Kellner s majetkom 12,2 miliardy dolárov (11,36 miliardy eur). Medzi boháčmi sa objavil aj Slovák Ivan Chrenko z realitnej skupiny HB Reavis s majetkom 1,1 miliardy dolárov (niečo vyše 1 miliardy eur) na mieste 1795. Je to prvýkrát, čo sa Slovák ocitol v rebríčku najbohatších ľudí sveta. Gatesov majetok sa medziročne zvýšil o 11 miliárd dolárov. Na druhé miesto v celosvetovom rebríčku sa vrátil známy americký investor Warren Buffett, ktorého majetok dosahuje 75,6 miliardy dolárov (70,4 miliardy eur). Na tretiu priečku sa prebojoval zakladateľ amerického internetového obchodu Amazon Jeff Bezos s majetkom 72,8 miliardy dolárov (67,8 miliardy eur). Bezos medziročne zbohatol o rekordných 27,6 miliardy dolárov. Štvrté miesto v rebríčku obsadil Španiel Amancio Ortega, ktorý je zakladateľom odevného reťazca Zara a najbohatším človekom v Európe. Za ním nasledoval zakladateľ internetovej siete Facebook Mark Zuckerberg. Celosvetový počet dolárových miliardárov sa podľa časopisu Forbes medziročne zvýšil o 13 percent na 2043 osôb. Prvýkrát v histórii tak prekonal dvojtisícovú hranicu. Celková hodnota majetku miliardárov stúpla o 18 percent na rekordných 7,67 bilióna dolárov. Druhým najbohatším Čechom je minister financií Andrej Babiš (ANO) s imaním vo výške 85 miliárd korún (3,1 miliardy eur), ktorý sa umiestnil na 564. mieste. Tretí najbohatší Čech je väčšinový majiteľ realitnej skupiny CPI Radovan Vítek s 60 miliardami (2,2 miliardy eur), obsadil 867. miesto. Nováčikom medzi dolárovými miliardármi je spolumajiteľ Energetického a priemyselného holdingu (EPH) Daniel Křetínský, ktorý skončil na 1030. mieste. Celkovo sa v rebríčku objavilo šesť Čechov a jeden Slovák.


Niektorí bratislavskí poslanci majú námietky voči projektu Vydrica

Projekt má vyrásť pod Bratislavským hradom, blízko Mosta SNP.

BRATISLAVA. Niektorí bratislavskí mestskí poslanci majú námietky voči plánovanému developerskému projektu Vydrica, ktorý má vyrásť pod Bratislavským hradom na Nábreží armádneho generála Ludvíka Svobodu v Bratislave, v tesnej blízkosti Mosta SNP. Prezentované výškové riešenie budov podľa poslancov nerešpektuje ciele schválené v územnom pláne zóny či zámer v plnej miere nereflektuje súčasné ekologické štandardy. Námietky k projektu vzniesli dve mestské komisie, a to kultúrna komisia a komisia územného a strategického plánovania, životného prostredia a výstavby. Ako podotýkajú, z prvých vizualizácií si poslanci odniesli prevažne kladný dojem, zároveň však konštatujú, že prezentácie projektu nenahrádzajú odborný dialóg k otázkam, ktoré stále považujú za otvorené. Komisie poukazujú, že platná výšková regulácia v centrálnej mestskej oblasti (v pamiatkovej zóne) je 21 metrov. "Preto je otázne, prečo zámer počíta s budovami do výšky 166,5 m. n. m., čo znamená výšku budov 26,5 metra," upozorňujú. Samotné záverečné stanovisko z roku 2008 je podľa komisií 11 rokov staré, takže celkom nezodpovedá súčasným poznatkom ani plánovanej výstavbe. Navrhovaná zeleň podľa nich nepredstavuje dostatočný súlad s opatreniami na boj proti klimatickým zmenám. Upozorňujú taktiež, že tretia etapa projektu navrhuje stavbu budovy na mieste, kde zakryje veľkú časť priehľadu na Dóm sv. Martina z nových ulíc zo strany Vydrice. Žiadajú tiež odbornú diskusiu o tom, akým spôsobom budú využívané a vystavované historické a kultúrne pamiatky na území Vydrice. Koncom mája prijalo mestské zastupiteľstvo uznesenie, v ktorom požiadalo primátora Bratislavy Matúš Valla, aby uplatnil za hlavné mesto tieto námietky ako účastník stavebného konania a aby vyvolal rokovania s investorom. Taktiež aby primátor zorganizoval verejnú diskusiu, na ktorej developer bude prezentovať svoj zámer. Uznesenie podporilo 21 mestských poslancov, siedmi sa zdržali hlasovania a 17 poslancov bolo počas hlasovania v sieni neprítomných. Nikto nehlasoval proti uzneseniu. Vallo však toto uznesenie následne nepodpísal. Vedenie mesta argumentuje tým, že zastupiteľstvo nemôže primátora zaviazať k uplatneniu pripomienok. "Informoval o tom aj predkladateľov materiálu s tým, že čo sa týka samotného obsahu uznesenia, t. j. zvolaniu verejnej diskusie a vyvolaniu rokovania s investorom o pripomienkach mesta, v tomto bude primátor ďalej konať," povedal pre TASR hovorca Bratislavy Peter Bubla. Developer deklaruje, že riešenie aktuálneho návrhu projektu Vydrica dodržiava výškové limity územného plánu zóny a územného rozhodnutia. Tento fakt podľa neho potvrdilo aj hlavné mesto svojím záväzným stanoviskom v územnom konaní, spolu so stavebným úradom Staré Mesto vydaním právoplatného územného rozhodnutia. "Nejde o iný projekt, prezentovaný návrh Vydrice vychádza z identického a právoplatného územného rozhodnutia. Samotné záverečné stanovisko EIA je zo zákona platné, pokiaľ sa v období jeho platnosti začne konanie o umiestnení stavby. Toto konanie sa začalo počas platnosti záverečného stanoviska a ukončilo sa vydaním územného rozhodnutia v roku 2011, ktoré nadobudlo právoplatnosť v roku 2013. Celá stavba už bola posudzovaná v procese EIA," povedal pre TASR predseda predstavenstva Vydrica Development Peter Kavecký. Výsledkom posudzovania je podľa neho platné záverečné stanovisko a následne právoplatné územné rozhodnutie. V ďalšom procese stavebného konania budú celú projektovú dokumentáciu posudzovať ďalšie kompetentné orgány. "Počas všetkých stavebných a výkopových prác je na pozemku Vydrice prítomný archeológ, ktorý by prípadné nálezy adekvátne zabezpečil. Intenzívne komunikujeme aj s Krajským pamiatkovým úradom Bratislava a mestským ústavom ochrany pamiatok. V rámci verejných priestorov sa snažíme zachovať čo najviac historických fragmentov podľa pokynov pamiatkarov," povedal Kavecký. Ako tvrdí, environmentálne a systémové opatrenia na boj proti klimatickým zmenám sú súčasťou projektovej dokumentácie pre stavebné povolenie. "Súčasné udržateľné ekologické opatrenia patria v projekte Vydrica medzi naše priority," deklaruje. Projekt plánujú začať budovať v budúcom roku.


Americké úrady zadržali jednu z najväčších dodávok kokaínu v histórii

Na kontajnerovej lodi našli 15-tisíc kilogramov drogy.

PHILADELPHIA. Americké úrady zadržali v prístave v meste Philadelphia približne 15-tisíc kilogramov kokaínu. Podľa prokuratúry je to jedna z najväčších dodávok tejto drogy, akú v americkej histórii zhabali. Náklad sa nachádzal na kontajnerovej lodi MSC Gayane, ktorú vlastí švajčiarska firma.Polícia zadržala členov posádky, pričom dvoch z nich obvinili zo sprisahania. Ivan Durasevic a Fonofaavae Tiasage sa priznali, že pomohli naložiť drogu na plavidlo v čase, keď sa nachádzalo na mori. Federálni agenti objasnili, že k lodi počas dvoch akcií prišlo celkovo 14 člnov, pričom členovia posádky pomáhali preložiť balíky z člnov na kontajnerovú loď. Hodnotu kokaínu odhadli na viac ako jednu miliardu dolárov (v prepočte približne 894 miliónov eur).


Mečiar ho nominoval a vzburu mu nikdy neodpustil

Mečiar mu neodpustil

Kováčova správa

Lexa nedal pokoj

Rozhovor s hovorcom

Rozhovor s expremiérom

Kováčova manželka

Komentár

Čo hovoria osobnosti

Podporiť film váhali

V Ľubiši zvonili zvony

Stĺpček šéfredaktorky

Prvý porevolučný slovenský prezident sa stal symbolom vzdoru proti autoritatívnej politike Vladimíra Mečiara.

BRATISLAVA. "Pán premiér nie je schopný partnersky spolupracovať a viesť korektný dialóg. Nedokáže zjednocovať rôznorodé zoskupenia občanov a znásobovať politickú energiu štátu. Vzhľadom na jeho podozrievavosť dokáže spolupracovať len s ľuďmi, ktorí sú mu nejakým spôsobom zaviazaní." Táto veta zaznela v pamätnej prezidentskej správe o stave republiky 9. marca 1994. Dovtedy relatívne nevýrazný prezident Michal Kováč, ktorého do úradu nominovalo práve vládne HZDS, sa tvrdo pustil do svojho niekdajšieho straníckeho šéfa Vladimíra Mečiara.  Ich vzájomný spor písal veľkú časť slovenskej politickej histórie 90. rokov. Mečiar do vysokej politiky priviedol mnoho ľudí, no len málo z nich sa jeho stále autokratickejšiemu štýlu riadenia napokon vzoprelo. Kováč, ktorý v stredu 5. októbra zomrel vo veku 86 rokov, bol jedným z nich.  A práve preto sa stal na dlhé roky Mečiarovym najväčším politickým nepriateľom.  Prvýkrát Kováč neposlúchol Mečiara už krátko po inaugurácii, v marci 1994 odmietol návrh na odvolanie Milana Kňažka z postu ministra zahraničných vecí a podpredsedu vlády. Neskôr mu však vyhovel. Otvorený konflikt naplno naštartovala až Mečiarova požiadavka z novembra 1993, aby prezident vymenoval za ministra privatizácie Ivana Lexu. "Zdôvodňoval to tým, že HZDS už nemá peniaze ani na výplaty, že pravdepodobne budú predčasné voľby a hnutie peniaze potrebuje,“ vysvetľoval Kováč v správe o stave republiky po tom, čo Mečiarov návrh odmietol. Lexa podľa neho nespĺňal predpoklady na túto funkciu a nedôveroval mu. Napriek snahám Mečiara vyštvať ho z prezidentského úradu vydržal vo funkcii celých päť rokov. Novinár a publicista Marián Leško ho označil za dôveryhodného korunného svedka mečiarovskej éry. "Kováč túto rolu nehľadal a ani sa o ňu neusiloval. Jednoducho si ho našla," napísal v roku 2011, keď Kováč vydal knihu Pamäti.  Kováč pochádzal z malej východoslovenskej obce Ľubiša neďaleko Humenného. Študoval ekonómiu a v bankovníctve pôsobil až do Nežnej revolúcie.  Ako osemnásťročný vstúpil do komunistickej strany. "Moc patrila komunistom a ak som chcel niečo ovplyvniť, tak sa to dalo len zvnútra," povedal pred niekoľkými rokmi pre Plus 7 dní.  Kariéru začal v Štátnej banke československej, neskôr prednášal v bankovej škole na Kube a získal pozíciu námestníka Živnostenskej banky v Londýne. Po augustovej okupácii Československa v roku 1968 ho z Londýna odvolali a o dva roky neskôr ho preložili do Štátnej banky ako radového úradníka. Vylúčili ho aj z komunistickej strany, pretože, ako sám povedal, bol "za reformy".  Neskončil však ako mnohí iní, ktorých po auguste '68 vyhodili zo strany. Stále pôsobil v bankovníctve,  externe prednášal na Vysokej škole ekonomickej v Bratislave a na úväzok pracoval ako vedeckovýskumný pracovník. Po revolúcii sa stal členom VPN, kde sa začal odvíjať aj ich spoločný príbeh s Vladimírom Mečiarom.  Vo vláde vzájomného porozumenia bol ministrom financií, cien a miezd, jeho neskorší stranícky šéf ministrom vnútra. V júni 1990 Kováča ako kandidáta VPN zvolili za poslanca Federálneho zhromaždenia do Snemovne ľudu. Funkciu vykonával až do konca roku 1992, keď zanikla Česká a Slovenská Federatívna Republika.   V HZDS považovali Kováča skôr za odborníka a ekonóma. Autoritatívny Mečiar však chcel nominovať na prezidentský post niekoho nevýrazného, kto by ho nemohol zatieniť alebo sa postaviť proti nemu.  Keď neprešiel jeho prvý kandidát Roman Kováč, ponúkol parlamentu druhého Kováča. Práve on si získal aj hlasy časti vtedajšej opozície a v marci 1993 nastúpil do prezidentského úradu. Vtedy povedal, že proti Mečiarovi ho nikto nedostane.  Neplatilo to však dlho. Už po polroku od inaugurácie sa proti Mečiarovi naplno postavil, keď odmietol vymenovať premiérovho dôverného spolupracovníka Ivana Lexu za ministra privatizácie. "Voľbu prezidenta Slovenskej republiky sme prehrali," vyhlásil Mečiar v decembri 1993 na mítingu HZDS.  Reakcia Michala Kováča bola rázna. Kritiku začal už v novoročnom prejave na prvé výročie vzniku Slovenskej republiky. Pokračoval 9. marca v parlamente.  "Mám však vážne výhrady proti štýlu a etike politickej práce pána Mečiara, proti spôsobu jeho vládnutia a proti praktikám, ktoré vytvárajú konfrontačné ovzdušie v politickom živote," skonštatoval Kováč. Hoci Mečiara na demisiu nevyzval, už o dva dni Národná rada vyslovila vláde nedôveru. V predčasných parlamentných voľbách na jeseň 1994 HZDS opätovne vyhralo. Mečiar brojil proti Kováčovi už na predvolebných mítingoch. V lete vo Zvolene povedal, že po voľbách budú iniciovať, aby vyšetrovacia komisia preverila, či prezident neporušil vo svojom marcovom vystúpení v parlamente ústavu. V Martine zasa prezidentské sídlo Grassalkovichov palác premenoval na Grázel-Kováčov. Po opätovnom získaní vládnej moci krátil každý rok rozpočet kancelárii prezidenta a Kováčovi vzal všetky právomoci, ktoré nemal zaručené v ústave. V máji 1995 koalícia zložená z HZDS, SNS a zo Združenia robotníkov Slovenska vyslovila prezidentovi "nedôveru", hoci v ústave takýto inštitút neexistuje. V máji 1995 dostal Mečiar list Ivana Lexu, ktorého napokon dosadil na čelo Slovenskej informačnej služby. Lexa v ňom navrhol riešenie vnútropolitickej situácie, ktoré predpokladalo vyvinutie tlaku na Kováča s cieľom dosiahnuť jeho odstúpenie. Posledný augustový deň maskovaní muži prepadli prezidentovho syna Michala Kováča ml., násilím ho opili a zviazaného v kufri auta ho zavliekli do Rakúska. Za únosom bola podľa spísanej obžaloby práve Lexova SIS.  V pamätiach z roku 2010 Kováč spomína na rozhovor s vtedajším predsedom parlamentu Ivanom Gašparovičom, ktorý ho pozval k sebe domov. "Myslíš, že za únosom je Ivan Lexa? Ja by som to tak na sto percent netvrdil. Možno je to tak na 90 percent," povedal mu Gašparovič. Pre vzťah Mečiarovej vlády k vtedajšiemu prezidentovi upozorňovali európske inštitúcie na nedodržiavanie demokracie na Slovensku. Na sklonku funkčného obdobia sa na budove pred prezidentským palácom objavili veľké digitálne hodiny, ktoré odrátavali dni do skončenia mandátu. Nechal ich nainštalovať Fedor Flašík, ktorý pre HZDS v tom čase robil kampane.  Odpočítavanie skončili 2. marca 1998. Keďže parlament stále ovládaný Mečiarom dovtedy nového prezidenta nezvolil, niektoré jeho kompetencie prebral premiér. Jedným z prvých rozhodnutí boli amnestie, ktoré zabránili vyšetriť a potrestať únoscov prezidentovho syna.  Pre výrok, že za únosom jeho syna stojí bývalý šéf SIS Ivan Lexa, sa s ním Lexa sporil dvadsať rokov a spor trval až do 5. októbra, keď Kováč zomrel.  Mal Parkinsonovu chorobu a posledné roky sa neukazoval na verejnosti často. Naposledy ho bolo vidieť v septembri minulého roka na oslave jeho 85. narodenín.


Majster v prvom zápase sezóny neuspel, úvodné buly vhodil Ramsay

Nováčik z Detvy prehral v Košiciach iba o gól.

BANSKÁ BYSTRICA. Hokejisti Banskej Bystrice na vlastnom ľade prehrali s hráčmi Nitry 2:3 po predĺžení v úvodnom zápase slovenskej Tipsport ligy 2017/2018. Pred úvodným buly, ktoré vhodil tréner slovenskej reprezentácie Craig Ramsay, si domáci pripomenuli krásne chvíle z minulej sezóny pri odhalenej majstrovskej zástave s Tomášom Surovým, Michalom Handzušom i Richardom Zedníkom. Do vedenia sa dostali hostia, keď sa v polovici duelu presadil kanadský útočník Anthony Luciani. Úradujúci majster vyrovnal v tretej tretine zásluhou ďalšieho kanadského legionára Josha Brittaina. Domácim sa podarilo priebežne otočiť stav stretnutia 110 sekúnd pred sirénou - skóroval Branislav Kubka. Hráči majstra však vzápätí neustrážili Judda Blackwatera a ten poslal zápas do predĺženia. V ňom súboj finalistov ostatného ročníka Tipsport ligy rozhodol v prospech Nitry svojím druhým gólom Luciani. Ten sa stal hrdinom hostí, keď si okrem dvoch zásahov pripísal aj asistenciu. Do novej sezóny vstúpil úspešne aj Poprad, keď vonku zdolal Žilinu 2:1 po predĺžení. Darilo sa aj hokejistom Dukly Trenčín. V súboji dvoch mužstiev, ktoré v predošlom ročníku hrali baráž o zotrvanie v najvyššej súťaži, zdolali Liptovský Mikuláš 4:1. Hokejisti Nových Zámkov doma deklasovali hráčov Zvolena 5:1. Nováčik Tipsport ligy z Detvy prehral na ľade Košíc iba tesne o gól 0:1. Historicky prvý zápas klubu spod Poľany v najvyššej slovenskej hokejovej súťaži si prišlo do košickej Steel Arény pozrieť 4327 divákov. Tipsport liga 2017/2018 - 1. kolo: Góly: 53. Brittain, 59. Kubka (Lamper) - 38. Luciani (Šiška, Krištof), 59. Blackwater (Luciani), 62. Luciani (Blackwater) Vyúčení: 3:3 na 2 min, presilovky: 0:0, oslabenia: 0:0, rozhodovali: Müllner, Stano - Šefčík, Kollár, 2548 divákov Banská Bystrica: Lassila - Kubka, I. Ďatelinka, Sedlák, Dame-Malka, Gélinas, V. Mihálik, J. Brejčák - M. Lunter, Faille, Bartánus - Lamper, Bortňák, Belluš - Hohmann, Bubela, Brittain - Češík, Tamáši, Gabor - Róth Nitra: Hartzell - Rais, Mezei, J. Kováčik, Pupák, M. Hruška, Ordzovenský, F. Kuzma, Korím - Paulovič, Krištof, Šiška - Luciani, Blackwater, T. Mikúš - H. Ručkay, Šille, Kutálek - Šumpf, Friedman, Rzavský Vladimír Országh, tréner Banskej Bystrice: "Začiatok bol celkom dobrý, boli sme aktívni, naopak, druhá tretina bola z našej strany veľmi zlá. Súper začal korčuľovať, my sme strácali puky na červenej čiare, mali sme ďaleko na striedačku, nemohli sme striedať. Plynuli z toho naše fauly, šancu sme si však udržali, no v samom závere by sa nám nemalo stávať, že takúto šancu zahodíme. Prehrali sme ako mužstvo, zápas nám odhalil ďalšie rezervy, je čo zlepšovať, čaká na nás veľa roboty." Andrej Kmeč, tréner Nitry: "Bol to náš prvý súťažný zápas na rozdiel od Banskej Bystrice, ktorá už hrala v Lige majstrov. Aj preto sme hrali spočiatku nervózne, máme nových hráčov, boli sme akoby zamrznutí. Od druhej tretiny sme začali korčuľovať, škoda, že nám nešli presilovky, aj vplyvom horšieho ľadu. Záver bol aj o šťastí, no na prvý zápas to nebol zlý výkon." Branislav Kubka, strelec jedného gólu Banskej Bystrice: "Hokej je niekedy taký, že sa otočí počas niekoľkých sekúnd. Bol to prvý zápas, pohyb nebol ideálny, súper dobre korčuľoval, hral agresívne. Pripravovali sme sa na to, no bolo to dosť nervózne. Majstrovskú zástavu sme víťazstvom nepokrstili, už je to však za nami, sme v novom ročníku." Dalibor Bortňák, útočník Banskej Bystrice: "Nešli nám nohy, robili sme veľa chýb, zápas nehodnotíme dobre. Ako sme nehrali dobre, tak sme sa o to viac zomkli, otočili zápas, no škoda, že sme ho pustili, to by sa nám nemalo stávať." Góly: 3. Juraško (Klimenta) - 60. Vandas (Svitana, König), 61. Mlynarovič (Svitana) Vyúčení: 3:2 na 2 min, presilovky a oslabenia: 0:0, rozhodovali: Lauff, Lokšík - Krajčík, Junek Žilina: Tomek - Hatala, P. Mikuš, Juraško, Poulin, Harant, Roman, Váňa, Meliško - Pitt, Martindale, Handlovský - J. Jurík, Húževka, Švihálek - Stupka, Holovič, R. Konečný - Klimenta, Ondruš, Rogoň Poprad: Corbeil - McDowell, Š. Fabian, D. Brejčák, König, Ježek, Zadražil, Ignatov, Dinda - Vandas, Heizer, R. Rapáč - Svitana, Mlynarovič, Štrauch - Abdul, Matej Paločko, D. Bondra - Matúš Paločko, Lichanec, Bogoslovskij Stanislav Škorvánek, tréner Žiliny: "Zápas bol poznačený neexistujúcou atmosférou na štadióne. Náš výkon tým utrpel. Poprad mal dobrý pohyb, s ťažkosťami sme sa s tým vyrovnávali, aj s jeho hrou v útočnom pásme. Paradoxne, v tretej časti, keď sme mali viac z hry, súper pri hre bez brankára vyrovnal. V predĺžení sme spravili chybu, hostia dali po nej gól. Musíme sa toho vyvarovať, hodiť prehru za hlavu a pripraviť sa na duel v Banskej Bystrici. Rapáčovi prajem skoré uzdravenie." Marcel Ozimák, tréner Popradu: "Máme starosti o Richarda Rapáča, dúfam, že bude v poriadku a neprídeme oňho. Hrali sme od začiatku aktívne, mali sme viac z hry, vedeli sme si utvoriť šance. Počas celého zápasu podával domáci brankár vynikajúci výkon. Koncovku sme dokázali pretaviť do gólu až v závere pri hre bez brankára. Musím pochváliť chlapcov za vieru vo víťazstvo a bojovnosť do posledných sekúnd zápasu. V predĺžení sme strelili zaslúžený gól a víťazstvo nám dodá obrovský príliv síl a emócií. Už sa chystáme na domáci duel proti Trenčínu." Góly: 13. Bezúch (Ölvecký, Radivojevič), 17. Ölvecký (T. Starosta, Michal Hlinka), 18. T. Varga (Pač, Michal Hlinka), 50. Michal Hlinka - 16. B. Rapáč (Suchý, Langhammer) Vyúčení: 4:6 na 2 min, navyše Radivojevič (Trenčín) 10 min za nešp. správanie, presilovky: 2:1, oslabenia 0:0, rozhodovali: Jonák, Štefík - Kacej, Tvrdoň, 1965 divákov Trenčín: Valent - T. Starosta, Romančík, Frühauf, Cebák, Bohunický, Holenda, Pač, Švec - Radivojevič, Ölvecký, O. Mikula - Marcel Hossa, Michal Hlinka, T. Varga - Bezúch, Dlouhý, Gašparovič - Sojčík, Bulík, D. Hudec Liptovský Mikuláš: Košarišťan - Tabaček, Pacalaj, Kurali, Suchý, Nádašdi, Mezovský, Devečka, M. Bača - M. Uram, M. Sukeľ, J. Sukeľ - Kriška, Paukovček, B. Rapáč - Števuliak, Langhammer, Piatka - A. Laco, Kapáč, Uhrík Peter Oremus, tréner Trenčína: "Teší ma dobrý vstup do sezóny. Chlapci si víťazstvo zaslúžili. O tri body sa pričinili všetci hráči. Predviedli sme aj slabšie momenty, ale to už patrí k začiatku sezóny. Chalani si víťazstvo užijú do polnoci a od soboty sa už pripravujeme na Poprad." Pavel Paukovček, tréner Liptovského Mikuláša: "Trojgólovú prehru sme si za výkon nezaslúžili. Domáci dali v prvej tretine tri góly zblízka. Tam sa zápas lámal. Veľmi dobre chytal domáci brankár. Domácim gratulujem k víťazstvu." Góly: 1. Salija, 22. Lantoši (Salija, Tibenský), 34. Cetkovský (Zbořil, Š. Novotný), 38. Š. Novotný (Salija), 46. Zbořil (Prapavessis, Cetkovský) - 56. Hraško (Ross, L. Jurík) Vylúčení: 3:6 na 2 min, navyše Martin Ďaloga (Zvolen) za napadnutie hlavy a krku, presilovky: 2:0, oslabenia: 0:0, rozhodovali: D. Konc, J. Konc - Výleta, Orolin Nové Zámky: V. Kováč - Kovačevič, Plášil, Prapavessis, Salija, Martin Chovan, Deyl, Šimek - Schultz, R. Špirko, R. Varga - Zbořil, Š. Novotný, Cetkovský - Tibenský, Dubinin, Lantoši - B. Fábry, Surovka, Dubec - D. Rehák Zvolen: Climie - Wharton, Hraško - Ross, Ťavoda, Ivan, Drgoň, M. Novák - Michal Chovan, Coffman, Obdržálek - Dziurzynski, Kytnár, Matis - Rajsov, L. Jurík, Asuchak - Martin Ďaloga, Síkela, Kelemen - T. Török Štefan Mikeš, tréner Nových Zámkov: "Myslím si, že Zvolen hral dobre, bol to obojstranne kvalitný zápas. Mali svoje šance. Ujali sme sa vedenia hneď v prvej minúte gólom z kategórie šťastnejších. To nás hnalo dopredu a dodávalo nám sily. Boli sme efektívnejší, mali sme ešte nejaké šance, ale myslím si, že zápas sa mohol odvíjať aj ináč. Nezačali sme tak suverénne, ako sme končili. Som veľmi rád, že sme do toho vstúpili tak efektívne a chlapci predviedli to, čo chceme, aby hrali. Nevyvarovali sme sa však chýb. Som rád za tri body, ale rozhodne nelietame niekde v oblakoch. Musíme na to rýchlo zabudnúť a koncentrovať sa, pretože ešte stále máme na čom pracovať." Peter Mikula, tréner Zvolena: "Myslím si, že výsledok hovorí za všetko. Za našimi očakávaniami sme zaostali ďaleko, aj keď snaha sa nemôže uprieť. Na zápas sme sa podľa možností pripravovali svedomito, napriek tomu všetkému nám tento zápas utiekol. Dostali sme góly, ktoré sa dostávať nemajú. Bolo tam niekoľko chýb, ktoré sme takticky veľmi zle riešili. Z toho pramenilo aj to, že sme sa v podstate nedostávali do zápasu. Aj keď sme nejaké šance mali, vo finálnej fáze to zlyhávalo. Myslím si tiež, že duel výrazne ovplyvnili i výkony brankárov." Gól: 53. Klíma Vyúčení: 12:14, navyše: Bača 5+10+DKZ - Sládok 5+10+DKZ, Ščurko 10 min za nešp. správanie, presilovky a oslabenia: 0:0, rozhodovali: Snášel, Orolín - Bogdáň, Jobbágy, 4327 divákov Košice: Lundström - Pulli, Čížek, M. Bača, Kessel, Dudáš, Šedivý, Koch, Matejka - Hovorka, L. Nagy, Kafka - Šoltés, Pacan, Klíma - M. Novotný, Suja, Hričina - Jenčík, Boltun, Bicek Detva: A. Nagy - Gachulinec, M. Šimon, Fekiač, M. Macejko, Strukoff, Sládok, Fedosov, Huňady - Videlka, R. Gašpar, Ščurko - Milý, Matúš Chovan, Žilka - M. Surový, Murček, Halás - Ondris, Srnka, J. Petro Milan Jančuška, tréner HC Košice: "Je to naše vydreté víťazstvo. Takéto triumfy si veľmi vážim. Chalani dreli, no jediné, s čím som nespokojný, je koncovka. Chcelo to možno lepšiu finálnu prihrávku. V prvom striedaní sme mali dve čisté šance a to akoby poznačilo celý zápas. Nie som spokojný s počtom gólov, pretože diváci si v piatok zaslúžili viac. Verím však, že im to vynahradíme v ďalších zápasoch." Miroslav Chudý, tréner HC 07 Detva: "Musím pochváliť moje mužstvo. Ako nováčik sme išli do jamy levovej, no nezľakli sme sa. Chlapcom som už aj poďakoval. Zápas sa odvíjal od úvodu, v ktorom mali Košice veľké šance i presilovú hru o dvoch hráčov. Podržal násvšak brankár Nagy a aj od jeho výkonu sa hráči odrazili. Jediné, čo môžem vyčítať našim hráčom, sú presilové hry. V nich nám chýba skúsenosť. Máme však na čom stavať a som rád, že sme odohrali takýto zápas."


Lodiarsky koncern Hanjin končí, súd v Soule vyhlásil na firmu konkurz

SOUL. Po mesiacoch neistoty juhokórejský súd oznámil konkurz na lodiarsku spoločnosť Hanjin Shipping. Kontajnerový prepravca patril k najväčším lodiarskym spoločnostiam sveta a ako prvý existenčne doplatil na presýtenosť trhu. Analytici už dlhšie predpokladali, že presýtený trh z oblasti námornej prepravy neumožní prežiť tak vysokému počtu veľkých lodiarskych firiem. V poslednom období tak už otázka nebola ani kedy, ale ktorá z nich bude prvá. Stala sa ňou spoločnosť Hanjin, v tom čase najväčšia juhokórejská lodiarska firma a siedma najväčšia na svete. Hanjin oznámil finančné problémy a požiadal o súdnu ochranu ešte v auguste 2016. Dôvodom boli dlhy v hodnote 5,4 miliardy USD (5,07 miliardy eur) a fakt, že veritelia jej ďalšiu pomoc zastavili. Čakalo sa, že firme pomôže investor alebo vláda, čoskoro sa ale ukázalo, že k tomu s veľkou pravdepodobnosťou nedôjde, napriek protestom zamestnancov, ktorí volali po záchrane spoločnosti. Nasledovali mesiace neistoty, finančné straty investorov a prepúšťanie. Väčšina prístavov odmietala lode spoločnosti Hanjin vpúšťať, nakoľko sa obávali, že nedostanú zaplatené za vykládku či nakládku tovaru. Niektoré lode zhabali veritelia, ktorí sa snažili získať späť aspoň časť financií. Začiatkom februára súd v Soule ukončil nútenú správu firmy s tým, že jej likvidačná hodnota bude vyššia než hodnota v prípade, že bude v činnosti pokračovať. Nasledovali dva týždne na odvolanie a dnes súd oficiálne oznámil konkurz Hanjin Shipping. Aj keď krach firmy je najmä pre zamestnancov dramatickou záležitosťou, podľa viacerých ekonómov je rozhodnutie súdu pre lodiarsky sektor dobrou správou. Ako povedal analytik Greg Knowler zo spoločnosti IHS, takýto vývoj sa dlhodobo predpokladal a pre sektor je odchod jedného z veľkých hráčov viac než prospešný. Presýtenosť trhu sa totiž môže takto zredukovať na udržateľnú úroveň.


Guatemalskí aktivisti protestovali proti dohode s USA o azyle

GUATEMALA. Stovky ľudí sa v sobotu zišli v guatemalskom hlavnom meste na proteste proti dohode vlády so Spojenými štátmi o azyle pre migrantov. Dokument vyžaduje, aby migranti prechádzajúci cez Guatemalu žiadali azyl tam, namiesto toho, aby pokračovali až do USA. Dohodu podpísali predstavitelia oboch krajín v piatok. Protest sa konal pred prezidentským palácom v Guatemale. Jeho účastníci, nesúc štátne vlajky, vyzývali na odstúpenie prezidenta Jimmyho Moralesa, za to, že ustúpil americkým požiadavkám, aby z ich vlasti vznikla "bezpečná tretia krajina" pre migrantov. Prezidentovo štvorročné funkčné obdobie skončí v januári a o jeho nástupcovi rozhodnú voľby, ktoré sa uskutočnia v auguste.Demonštranti tiež mali so sebou transparenty, na ktorých vyzývali na udržanie suverenity Guatemaly a vyjadrili podporu protikorupčnej komisii podporovanej Organizáciou Spojených národov (OSN), ktorú Morales vypovedal z krajiny. Guatemala sa ledva môže postarať o svojich ľudí, nieto ešte o oveľa zraniteľnejších migrantov, vyjadrila sa jedna z organizátoriek protestu, ľudskoprávna aktivistka Brenda Hernández. Podľa nej Guatemala nemá kapacitu na to, aby bola bezpečnou krajinou pre migrantov. Rovnaké podmienky, pre ktoré utekajú z vlasti Salvádorčania či Hondurasania, ako sú násilnosti gangov, chudoba, nedostatok pracovných miest a sucho, sú totiž aj v tejto stredoamerickej krajine.Dohodu s USA skritizoval napríklad aj guatemalský štátny zástupca pre ľudské práva Jordán Rodas, podľa ktorého porušuje Viedenský dohovor, lebo ju Guatemala podpísala pod nátlakom. Pri rokovaniach sa totiž americký prezident Donald Trump vyhrážal okrem iného clami na guatemalský tovar či cestovnými obmedzeniami do USA.Guatemalský najvyšší súd rozhodol, že aby sa dohoda dala uplatniť, musí ju schváliť kongres krajiny.


Pád lampy na Harabina vyšetrujú ako pokus o úkladnú vraždu

BRATISLAVA. Polícia stále vyšetruje prípad pádu lampy na kreslá sudcu Najvyššieho súdu (NS) SR Štefana Harabina a jeho právneho zástupcu z mája 2016. Kauza je vyšetrovaná ako obzvlášť závažný zločin úkladnej vraždy spáchaný v štádiu pokusu. V konaní nie je nikto obvinený. Pre TASR to uviedol hovorca Prezídia Policajného zboru Martin Wäldl. Policajný vyšetrovateľ pritom v kauze najprv vydal uznesenie o odmietnutí veci, ktoré mu však prokurátor zrušil. Polícia tak v januári 2017 začala trestné stíhanie vo veci. "Vzhľadom na to, že vyšetrovateľ naďalej vykonáva úkony v zmysle Trestného poriadku, nie je možné poskytnúť k veci akékoľvek bližšie informácie," povedal Wäldl pre TASR. V máji 2016 spadla zo stropu v pojednávacej miestnosti sklenená časť svietidla priamo na kreslá Harabina a jeho právneho zástupcu. Tí vtedy nesedeli na svojich miestach. Miestnosť bola v tom čase prázdna a sklený kryt lampy sa po páde rozbil. Niekoľko dní po udalosti požiadal Harabin predsedu vlády Roberta Fica (Smer), aby z postu ministra vnútra odvolal Roberta Kaliňáka (Smer). Mal tak reagovať na fakt, že mu ministerstvo vnútra odmietlo prideliť policajnú ochranu, o ktorú po udalosti požiadal. Rezort vnútra v minulosti okrem iného uviedol, že sudcovi ochranu neposkytne, lebo jediná osoba, od ktorej mu niečo hrozí, je on sám. "Najväčšou hrozbou pre pána Harabina je pán Harabin sám už dlhodobo," skonštatoval Kaliňák v máji 2016.


AKTUALIZOVANÉRuské štátne médiá mlčali o demonštráciách, USA zatýkanie protestujúcich odsudzujú

Riaditeľ centra pre výskum vysielania uviedol, že Kremeľ dal pokyn mlčať.

MOSKVA. Federálne televízne kanály v Rusku opäť neinformovali o protestoch, ktoré sa v pondelok konali v mnohých mestách krajiny. Uskutočnili sa v deň, keď sa tam slávil sviatok Deň Ruska. Riaditeľ Národného centra na výskum televízneho a rozhlasového vysielania Alexej Samochvalov v utorok vo vysielaní rozhlasovej stanice Echo Moskvy vyhlásil, že "Kremeľ dal pokyn mlčať". Samochvalov vyslovil súhlas s tým, že keď sa v Moskve konajú masové protesty opozície a federálne televízne kanály informujú len o úradne povolených mítingoch, je to "komická situácia". Poukázal pritom na to, že tieto akcie sa často konajú na paralelne idúcich uliciach. Podobný prístup - nevysielať reportáž z protestných akcií opozície - zvolili federálne televízne okruhy v Rusku aj v marci. Na margo tohto prístupu televízií hovorca ruského prezidenta Dmitrij Peskov vysvetlil, že Kremeľ "netvorí informačnú politiku televíznych kanálov". "Televízne kanály vysielajú to, čo považujú za dôležité a významné," vyhlásil. Spresnil, že občania majú tiež široké spektrum informačných zdrojov a môžu ich slobodne využívať. Tlačová služba ruského ministerstva vnútra v utorok informovala, že počas pondelkového protivládneho protestu bolo v Moskve zadržaných 150 ľudí a ďalších vyše 500 zatkla polícia v Petrohrade. Najmenej 32 z nich strávilo v policajnej cele aj noc. Protestné akcie sa konali aj v ďalších mestách Ruska. Medzi zadržanými je aj organizátor akcií, opozičný politik a bloger Alexej Navaľnyj. Polícia ho zadržala vo vchode jeho domu, ešte pred odchodom na miesto mítingu na Tverskej ulici v Moskve. Následne ho súd odsúdil na 30 dní väzenia za porušenie pravidiel konania verejných zhromaždení. Jeho advokáti uviedli, že sa proti verdiktu súdu odvolajú. Pôvodne sa míting Navaľného prívržencov mal konať na Sacharovovom prospekte. Navaľnyj však v nedeľu informoval, že zhromaždenie jeho prívržencov sa tam neuskutoční. Ako dôvod uviedol, že po nátlaku radnice na dodávateľské firmy nemajú ako zabezpečiť pódium pre svoju akciu a jej ozvučenie. Namiesto toho Navaľnyj vyzval svojich prívržencov, aby prišli na Tverskú ulicu v centre Moskvy. Navaľného rozhodnutie kritizoval zakladateľ hnutia Otvorené Rusko Michail Chodorkovskij, ktorý ho v rozhovore pre Echo Moskvy označil za provokáciu. Uviedol, že "provokáciu považuje za normálne konanie v politike, ale tentoraz bola príliš krutá". Zmena dejiska mítingu na Tverskú ulicu bol podľa neho riskantný krok vo vzťahu k občanom, keďže mohlo dôjsť k potýčkam ľudí s rôznymi radikálnymi názormi, ktorí sa stretli na ohraničenom území. Chodorkovskij považuje za "nevyhnutné a dôležité", aby sa protestné akcie konali pred prezidentskými voľbami, ktoré sa v Rusku uskutočnia na budúci rok. "Ľudia sú ochotní vypočuť si politickú argumentáciu, súčasné vedenie je tam už pridlho, omrzelo a zmenilo sa na korporáciu zlodejov," uviedol Chodorkovskij, podľa ktorého je táto kampaň veľmi zrozumiteľná a treba v nej pokračovať. Rozhovor pre rádio Echo Moskvy sa uskutočnil v pondelok večer, keď ešte nebolo jasné rozhodnutie súdu po Navaľného zadržaní. Chodorkovskij v ňom vyjadril nádej, že Navaľnyj nebude odsúdený na trest odňatia slobody. Vysvetlil, že takéto rozhodnutie by bolo provokáciou - tentoraz zo strany Kremľa. Dodal, že časť ruského vedenia považuje Navaľného aktivity za dôležité a pozitívne - okrem iného aj v záujme zvyšovania aktivity voličov. Druhá časť ľudí v Kremli ho však vníma ako ohrozenie. "Kým v Kremli panuje táto nejednota, opozícia má šancu," dodal Chodorkovskij. Hovorca Bieleho domu Sean Spicer v pondelok uviedol, že Spojené štáty "ostro odsudzujú zadržanie stoviek pokojných demonštrantov" a označil to za "urážku základných demokratických hodnôt". Na toto stanovisko v utorok reagoval hovorca Kremľa Dmitrij Peskov, ktorý odmietol kritiku Spojených štátov a dodal, že proti tým, čo sa zapojili do provokatívnych akcií a porušili zákon, zakročili v súlade s legislatívou.


Nemecká spolková polícia bude môcť používať telové kamery

Záznamy budú musieť po určitom čase mazať.

BERLÍN. Príslušníci nemeckej spolkovej polície budú môcť nosiť na telách kamery slúžiace na dokumentovanie zásahov obrazovým i zvukovým záznamom. Personálna rada na spolkovom ministerstve vnútra podpísala minulý piatok príslušnú dohodu, potvrdil v utorok tlačovej agentúre DPA nemenovaný hovorca. O zámere vybaviť policajtov tzv. telovými kamerami informoval predtým denník Bild. Podľa platného zákona je možné takéto zariadenie použiť len v situáciách, ak si to vyžaduje ochrana policajtov alebo iných osôb pred ohrozením ich "zdravia, života, slobody či majetku", potláčanie trestnej činnosti alebo prípadne riešenie priestupkov "značného významu". Po určitom čase musia byť záznamy vymazané, ak nie sú potrebné pri ďalšom objasňovaní. Tzv. služobná dohoda podľa Bildu upravuje používanie kamier, zaobchádzanie s nahrávkami či ochranu osobných údajov policajtov, ak majú byť nahrávky odovzdané tretej strane napríklad v rámci súdneho konania. Za neprípustné označuje nasadzovanie kamier na účely kontroly policajtov ich nadriadenými alebo vnútorného vyšetrovania. Do konca tohto roka má byť spolková polícia postupne vybavená 2300 telovými kamerami. Podľa údajov ministerstva vnútra pôjde o prístroje typu Motorola Si500, uviedla DPA.


Richter chce zakázať pracovníkov z tretích krajín v podnikoch so štátnou pomocou

Minister však pripustil, že bude možnosť individuálneho posúdenia niektorých situácií.

BRATISLAVA. Minister práce, sociálnych vecí a rodiny Ján Richter chce, aby podniky, ktoré dostanú akúkoľvek formu štátnej pomoci, mohli zamestnávať len občanov Slovenska, resp. ďalších krajín EÚ, nie však občanov tretích krajín. Minister to oznámil po stredajšom rokovaní vlády. "O tomto budeme diskutovať a som presvedčený, že aj v krátkom čase to budeme legislatívne riešiť," vyhlásil Richter.Minister pripustil, že bude možnosť individuálneho posúdenia niektorých situácií, i tak by však pracovníci EÚ mali absolútnu prioritu. Podľa neho podobná úprava funguje už v ČR.Šéf rezortu hospodárstva Peter Žiga proti takýmto obmedzeniam nie je. "Nám v prvom rade ide o to, aby ľudia zo Slovenska mali dostatok práce," zdôvodnil. "Som za to, aby firmy fungovali, ale aby prácu si hľadali naši ľudia," dodal.Richter tiež avizoval, že štátna podpora by už v budúcnosti nemala smerovať na západné Slovensko. Naopak, mala by smerovať na stred a východ krajiny, kde sú ešte stále nevyužité pracovné sily.


Portugalská ekonomika pokračovala v stabilnom raste, najvyššom za vyše 9 rokov

Aj napriek tomu výsledok zaostal za očakávaniami ekonómov.

LISABON. Ekonomika Portugalska pokračovala v 2. kvartáli v stabilnom raste, čo znamená, že tempo rastu sa udržalo na vyše 9-ročnom maxime. Uviedol to dnes portugalský štatistický úrad. Hrubý domáci produkt Portugalska vzrástol v 2. štvrťroku medziročne o 2,8 percenta. To je rovnaký rast ako v prvých troch mesiacoch roka. Rast ekonomiky je tak naďalej na najvyššej úrovni od 4. štvrťroka 2007. Aj napriek tomu ale výsledok zaostal za očakávaniami ekonómov, ktorí počítali so zrýchlením tempa rastu na 3,1 percenta. Medzištvrťročne sa ekonomika Portugalska zvýšila v 2. kvartáli len o 0,2 percenta. To je najslabšie tempo rastu za posledný rok, pod čo sa najviac podpísal zahraničný dopyt. V 1. kvartáli dosiahol rast ekonomiky 1 percento a analytici očakávali, že sa spomalí na 0,6 percenta. Podrobnejšie údaje o vývoji ekonomiky by írsky štatistický úrad mal zverejniť 31. augusta.


Britská obchodná komora je ohľadom hospodárskeho rastu skeptická

Britská ekonomika prechádza podľa komory náročným obdobím a jej rast bude podpriemerný.

LONDÝN. Britská obchodná komora (BCC) v pondelok zhoršila svoju prognózu hospodárskeho rastu krajiny v tomto aj v budúcom roku. Odôvodnila to slabými výdavkami domácností aj nízkymi firemnými investíciami. A tiež menším príspevkom tzv. čistého obchodu k rastu ekonomiky v dôsledku neistoty spojenej s brexitom. Podľa najnovšej prognózy BCC sa hrubý domáci produkt (HDP) Británie v roku 2017 zvýši len o 1,5 percenta, namiesto pôvodne očakávaných 1,6 percenta. A v budúcom roku očakáva BCC rast ekonomiky o 1,1 percenta, a nie o 1,2 percenta. V nasledujúcom roku 2019 predpovedá lobistická skupina zrýchlenie rastu HDP na 1,3 percenta, čo je tiež slabší výkon ako 1,4-percentný rast v predchádzajúcej prognóze. Zhoršenie prognózy podľa BCC potvrdzuje, že ekonomika Spojeného kráľovstva prechádza náročným obdobím a tempo jej rastu pravdepodobne zostane výrazne pod priemerom počas dlhšieho obdobia. Inflácia by však mala kulminovať v poslednom štvrťroku 2017 na úrovni 3 percent a postupne by mala mierne spomaľovať. Vplyv oslabenia libry po vlaňajšom referende už totiž vyprcháva. BCC predpovedá, že v tomto roku dosiahne priemerná miera inflácie 2,7 percenta, na budúci rok 2,8 percenta a nasledujúcom roku 2019 klesne na 2,5 percenta. No zároveň tempo rastu inflácie bude vyššie ako rast platov až do roku 2019. To znamená, že reálne príjmy domácností budú nižšie, čo negatívne ovplyvní ich výdavky. Komora očakáva, že britská centrálna banka vo 4. štvrťroku 2019 zvýši svoje úrokové sadzby na 0,75 percenta. Predpovedá tiež, že čisté pôžičky verejného sektora budú v najbližších troch rokoch o 12,4 miliardy libier (14,17 miliardy eur) vyššie, ako predpovedal Úrad pre rozpočtovú zodpovednosť na jeseň 2017.


Americké strely posilnia pozíciu Ukrajiny, tvrdí bývalý veliteľ

Washington sa v decembri rozhodol poskytnúť Kyjevu moderné obranné systémy.

KYJEV. Dodávky amerických prenosných protitankových riadených striel typu Javelin na Ukrajinu posilnia pozíciu Kyjeva pri rozhovoroch o riešení konfliktu v Donbase. V rozhovore pre spravodajskú stanicu Deutsche Welle to uviedol bývalý veliteľ americkej armády v Európe generálporučík Ben Hodges, ktorý momentálne pôsobí ako stratég v Centre pre analýzu európskej politiky. Hodges v rozhovore, z ktorého v pondelok citovala agentúra Ukrinform, avizoval, že strely Javelin dostane Ukrajina v blízkej budúcnosti. Zároveň však poznamenal, že na Ukrajine existuje silný obranný priemysel, ktorý dokáže vyrábať vysoko kvalitné protitankové systémy. Odporučil preto Ukrajincom, aby sa na to zamerali. Nie je to veľmi zložitá technológia, poznamenal Hodges s tým, že Ukrajina si môže vyvíjať vlastné systémy. Hodges taktiež uviedol, že Washington má záujem na ukončení násilia v Donbase. Ale nie tým spôsobom, že si Rusko ponechá to, čo získalo na tomto území, dodal. Ukrajinský minister obrany Stepan Poltorak začiatkom februára oznámil, že americké protitankové riadené strely typu Javelin dostane ukrajinská armáda tento rok. "Chcem s istotou povedať, že (systémy) Javelin dostaneme načas, definitívne tento rok," ubezpečil Poltorak. Americká administratíva sa v decembri rozhodla poskytnúť Kyjevu moderné obranné systémy v rámci úsilia Washingtonu o vybudovanie dlhodobej obranyschopnosti Ukrajiny, aby "mohla brániť svoju zvrchovanosť a územnú celistvosť a odradiť ďalšiu agresiu". Náčelník generálneho štábu ukrajinskej armády generál Viktor Muženko v januári oznámil, že americké protitankové riadené strely typu Javelin by mali dostať do šiestich mesiacov. Podľa ruského politického analytika Dmitrija Oreškina USA poskytnú Ukrajine strely typu Javelin len v tom prípade, ak si bude Washington istý, že ich Kyjev nepoužije v ofenzívnych operáciách, ale len na svoju obranu.


Developer chce v bratislavskom podhradí začať stavať do leta

Dvestomiliónový projekt Vydrica by mal byť dokončený v roku 2022.

BRATISLAVA. Výstavba v bratislavskom podhradí by sa mala začať už v prvom polroku 2019. Projekt Vydrica prepojí nábrežie Dunaja s hradným kopcom a vyplní líniu od Zuckermandelu po Zámocké schody a priestory pod Mostom SNP. Náklady na výstavbu sa odhadujú na približne 200 miliónov eur. Agentúru SITA o tom informoval mediálny zástupca developera Ľuboš Schwarzbacher. Vydricu bude tvoriť kombinácia obytných budov, administratívnych priestorov a obchodov. Projekt je rozdelený na tri etapy. Začiatok výstavby Vydrice je naplánovaný v prvom polroku 2019 a predpokladaný termín dokončenia prvej etapy je v druhom štvrťroku 2022. Projekt zatiaľ nemá právoplatné stavebné povolenie.Developerom projektu je spoločnosť Vydrica Development, a.s. Tvoria ju spoločnosti Vydrica, a.s., vlastník pozemkov a developerská spoločnosť Lucron, ktorá je súčasťou medzinárodnej skupiny Iko Real Estate, pôvodom z Luxemburska. „Vážime si možnosť pripravovať projekt, ktorým dopovieme príbeh rozseknutého mesta a vytvoríme živý verejný priestor, ktorý rozšíri bratislavské korzo,“ uviedol architekt Juraj Benetin zo štúdia Compass Architekti, ktoré spolupracuje na projekte Vydrica. Centrálnym verejným priestorom Vydrice bude námestie v blízkosti Vodnej veže. Developer na pozemku plánuje zachovať okrem Vodnej veže aj historické ľadové jamy, pozostatky Kempelenovho vodovodu alebo fragmenty oporného múru za Arsenalom, ktoré použije v častiach projektu.Projekt sa riadi územným rozhodnutím mestskej časti Staré Mesto, ktoré nadobudlo platnosť 4. januára 2013. „V súčasnosti pokračuje spracovanie projektových dokumentácií pre stavebné povolenie,“ uviedol Ľubomír Augustín z Krajského pamiatkového úradu Bratislava. V súvislosti s plánovanou výstavbou sa Krajský pamiatkový úrad Bratislava podľa Augustína vyjadroval k podmienkam ochrany archeologických nálezov, k projektovým dokumentáciám pre územné rozhodnutie a k ďalším súvisiacim prípravným dokumentáciám. Plánovaná výstavba je podľa pamiatkárov v súlade s platnou územnoplánovacou dokumentáciou Územný plán zóny Podhradie. Územie pod jedným z národných symbolov - Bratislavským hradom patrí medzi najlukratívnejšie stavebné pozemky v hlavnom meste. Developer, ale aj samospráva o pripravovanom projekte výstavby zverejňovali minimum informácií. Príprava projektu trvala niekoľko rokov. Pozemky bývalého Podhradia predalo mesto súkromným investorom na prelome tisícročí a v spolupráci s nimi vypracovalo a schválilo urbanistickú štúdiu. Vydricu získala spoločnosť Avant za 202 miliónov korún. V roku 2004 predala pozemky Urbicomu. Nový vlastník následne vyhlásil architektonickú súťaž na novú zástavbu územia. Výstavba sa však nezačala a po vypuknutí krízy sa hovorilo o predaji pozemkov. Spoločnosť Vydrica vlastnená Urbicomom ohlásila uzavretie dohody o vytvorení spoločného podniku s Lucron Group. Napokon sa predaj neuskutočnil a akciová spoločnosť Vydrica ako vlastník pozemkov sa dohodla na spolupráci na výstavbe pod taktovkou Lucronu.